
LUKIJALLE 


Konttorikonekaupassa tapahtui 1960 - 1970-luvuilla voimakas sukupolven- 
vaihdos. Lama 1990-luvulla kaatoi useita yrityksiä, ja niin alasta ei ole 
kirjoitettu kovinkaan paljon. Pertti Jotuni on kirjoittanut koko alan histori- 
aa, mutta yksittäisten liikkeiden osalta historioita ei ole kuin Oy Konttori- 
työstä, joka juuri täytti 60 vuotta. Sen toimitusjohtaja Tom Hynninen 
kirjoitti ansiokkaan historian, mutta muita julkaisuja ei Lemilän perheen 
tiedossa ole. 


Niin heräsi ajatus, että olisi teetettävä historia Jyväskylän Konttorikoneesta, 
maan vanhimmasta toimivasta konttorikoneliikkeestä vielä, kun Amos 
Ilmari ja Eeva Lemilä ovat hyvissä voimissa ja muistavat menneiden vuosi- 
kymmenten tapahtumat. 


Syksyllä 1996 A. I. ja Eeva Lemilän lapset, Ritva Björkman sekä Jukka ja 
Maija Lemilä päättivät liikkeen historian teettämisestä yrityksen 70-vuotis- 
juhliin. Historian kirjoittamisesta sovittiin Eeva Stoltin kanssa. Teos on nyt 
tässä. 


Suurin kiitos julkaisun valmistumisesta kuuluu Eeva ja A.I. Lemilälle, jotka 
heille ilmeisesti mieluisan hankkeen vuoksi kertoivat kirjoittajalle laajasti 
yrityksen menneisyydestä. Ilman heidän apuaan ja tukeaan historiaa ei olisi 
voinut kirjoittaa. Lämpimät kiitokset myös kaikille muille, jotka tietoineen 
ja taitoineen ovat auttaneet teosta valmisteltaessa. 


Jyväskylässä 23. toukokuuta 1999 


Jukka Lemilä Eeva Stolt 

JYVÄSKYLÄN LIIKE-ELÄMÄ 1920-LUVULLA 


Jyväskylä perustettiin vuonna 1837 ja sitä pidetään viimeisenä tyhjästä perustet- 
tuna kaupunkina Suomessa. Jyväskylä sijaitsi liikenteellisesti hyvien vesireittien 
varrella, jotka kesäisin tarjosivat mahdollisuuden veneellä liikkumiseen ja 
talvella ajan teitä paremmat tasaiset rekitiet, mutta uuden kaupungin paikalla ei 
ollut käytännöllisesti katsoen lainkaan asutusta ennestään. Vesireittiä riitti 
pohjoisessa Rautalammille asti ja etelässä Päijänteen eteläpäähän. 


Maanmittari Boringh suunnitteli uuteen kaupunkiin Jyväsjärven ja Harjun väliin 
ruutuasemakaavan, jonka maineikas arkkitehti Ludvig Engel viimeisteli. Kortte- 
lit sijaitsivat kolmessa rivissä ja niiden keskellä oli Kauppakadun alapuolella 
tori ja kirkko. Varsinaisten kortteleiden halki kulki puistokujia tulipaloja estä- 
mässä. Kauppiaat ja *paremmat ihmiset” hankkivat itselleen keskikaupungin 
tontteja, käsityöläiset asettuivat kaupungin länsipäähän vaatimattomampina 
pidetyille alueille. 


Jyväskylä alkoi hiljalleen kasvaa 1840-luvulta lähtien. 1850-luvulla kaupungin 
liikenneyhteydet paranivat merkittävästi höyrylaivaliikenteen alkaessa Päijän- 
teellä. Lukuisissa Jyväskylän kehittämishankkeissa mukana ollut piirilääkäri 
Wolmar Schildt esitti samoihin aikoihin ajatuksen Keski-Suomen läänin perus- 
tamisesta. Hän oli myös puuhaamassa Jyväskylään oppikoulua ja perustamassa 
Säästöpankkia. 


Jyväskylän lyseo perustettiin vuonna 1857, ja se oli koko maan ensimmäinen 
suomenkielinen oppikoulu. Sitä puuhattaessa oli ajateltu koko Keski-Suomen 
koulutustarvetta ja koulua olivat Jyväskylän lisäksi toivomassa mm. Jämsä, 
Keuruu, Saarijärvi, Viitasaari, Laukaa ja Petäjävesi. Jyväskylän maine koulu- 
kaupunkina kasvoi edelleen kun kaupunkiin perustettiin vuonna 1863 suomen- 
kielinen seminaari, jolle rakennettiin kaupungin eteläpäähän kookkaat punatiili- 
rakennukset 1870 - 1880-lukujen taitteessa. Myös suomenkielinen tyttökoulu 
aloitti toimintansa Jyväskylässä syksyllä 1864. 


Oppikoulut ja seminaari toivat Jyväskylään kaksi uutta kaupungin kehitykselle 
tärkeää väestöryhmää: opettajat ja oppilaat. Vuonna 1880 lasketaan lähes 20 
prosentin kaupunkilaisista kuuluneen lehtorisäätyyn. Samana vuonna em. oppi- 
laitoksissa oli yli 500 oppilasta. Koko kaupungin väkiluku oli tähän aikaan 

n. 2 000. Etenkin lyseon ja seminaarin oppilaista valtaosa oli kotoisin muualta 
kuin Jyväskylästä, joten he antoivat lisää vilkkautta vielä pienen kaupungin 
katukuvaan. 


Kaupungissa oli 1900-luvulle tultaessa kolmisen tuhatta asukasta. Tukkikausi 
1800-luvun loppupuolella oli vaurastuttanut Keski-Suomea ja maakuntaan 
syntyi paperiteollisuutta. Ensimmäinen paperitehdas oli Jyväskylään vuonna 


1874 syntynyt Kankaan tehdas. Rautatie saatiin kaupunkiin vuosisadan vaihteessa. 
Kaupungin väkiluku kasvoi edelleen 1900-luvulla ja vuonna 1929 kaupungissa oli 
reilut 7 200 asukasta. Jyväskylän ympärille maalaiskunnan puolelle oli syntynyt 
runsaasti esikaupunkiasutusta - maalaiskuntahan alkoi tuohon aikaan Tourujoesta 
ja toisaalla pian Harjun takaa. Suurin osa kaupungin asukkaista sai toimeentulonsa 
teollisuudesta ja käsityöstä, mutta liikenteen ja kaupan osuus kasvoi kasvamistaan. 
Jo 1920-luvun puolivälissä Jyväskylässä toimi 31 tehdasta ja konevoimaa käyttä- 
vää laitosta, joissa on laskettu työskennelleen yli 1 300 ihmistä. 


Kaupan alalla edes jonkinlainen erikoistuminen alkoi 1870-luvulla. Aluksi sekata- 
varakauppojen rinnalle syntyi ensi sijassa vaatetustavaraliikkeitä, mutta 1800 - 
1900-lukujen taitteessa Jyväskylässä toimi myös kelloseppiä, puutavaraliike, neljä 
kirjapainoa, apteekki, kolme pankkia ja kolme tukkuliikettä sekä yksi asioimisto. 
Kaupungissa ilmestyi useita sanomalehtiä. Jyväskylän kaupparekisterin mukaan 
1910 - 1920-luvuilla syntyi vuosittain noin 15 uutta toiminimeä. Valtaosa niistä 
edusti kaikesta huolimatta perinteisiä kauppa-artikkeleita. 


Teollistumisen aikakausi alkoi synnyttää kokonaan uusia tuotteita, joita välittä- 
mään syntyi uudenlaisia kauppoja. Polkupyörien ja niiden varaosien menekki 
kasvoi jo vuosisadan vaihteessa niin suureksi, että sitä varten oli perustettava omat 
liikkeensä. Jyväskylän sähkölaitoksen perustamisen jälkeen 1900-luvun alussa 
syntyi sähkötarvikkeiden kysyntää ja 1920-luvulla parantunut sähkönsaanti ja 
alkanut radiotoiminta lisäsivät sitä. Myös autokauppa alkoi Jyväskylässä 1920- 
luvulla. Saman vuosikymmenen puolivälissä Jyväskylästä ajettiin jo runsaasti 
linja-autovuoroja eri suuntiin. 


Jyväskylän kaupallinen elämä keskittyi jo vuosisadan alussa Kauppakadun varrel- 
le, lisäksi muutama liike sijaitsi Asemakadulla. Kaupungin pankit toimivat Kaup- 
pakadun keskivaiheilla sijaitsevissa rakennuksissa, kultasepänliikkeet kadun 
alapäässä. Kerrostaloja alkoi valmistua Kirkkopuiston reunalle ja Kauppakadun 
huoneistoja. Joissain uusista taloista, mm. Keskisuomalaisen ja Jyväskylän Sääs- 
töpankin taloissa oli myös aikaansa nähden melko kookkain näyteikkunoin varus- 
Kauppakadun reunoille vaan uusia liikkeitä sijoittui myös sen poikkikaduille. Kun 
tori siirrettiin 1930-luvulla kirkon kupeesta Jyväskylän lyseon viereen Harjun 
läheisyyteen, syntyi torin ympärille ja Väinönkadulle uusi kaupallinen keskus. 
Elintarvikeliikkeet saattoivat toimia kaupungin reuna-alueillakin, mutta erikoisliik- 
keiden avaaminen siellä ei vielä 1930-luvulla kannattanut. 


SUOMEN KONTTORIKONEKAUPAN ALKUVAIHEET 


Suomen ensimmäinen konttorituotteisiin erikoistunut liike aloitti toimintansa 
Helsingissä 1880-luvulla. Yrityksen perusti kreivi Carl Mannerheim, myöhemmän 
marsalkka Carl Gustaf Emil Mannerheimin isä. 


Nykynäkökulmasta katsoen liike oli konttoritarvikeliike - tuohon aikaan pisimmäl- 
le kehittyneet konttorikoneetkin olivat hyvin yksinkertaisia. Nitomalaite oli jo 
keksitty, monistuskoneena käytettiin hektografia, jota tuskin voi pitää koneena. 
Sarjavalmisteisia laskukoneita oli myös saatavilla, mutta Suomessa niitä oli vähän 
kaiketi myös sen vuoksi, ettei kysyntääkään ollut paljon. Kaiken kaikkiaan lasku- 
koneiden sarjat olivat vain muutaman tuhannen kappaleen luokkaa. Kirjoitusko- 
neet tekivät jo tuloaan, ja kreivi Mannerheimin liikkeessä niitä oli saatavilla. 


Vaikka Mannerheimin liike olikin enemmin tarvike- kuin koneliike se kuitenkin 
aloitti Suomessa konttorikoneiden myynnin. Merkittävää koko maata ajatellen on 
myös se, että kreivi Mannerheimin liikkeestä kehittyi Oy Systema Ab, jolla 1920- 
luvulle tultaessa oli alallaan monopolin omainen maine. Systema hallitsi koko 
maan konttorikonekauppaa yksinvaltiaan tavoin ja sillä tuli olemaan alan kehityk- 
selle suuri merkitys. Lisäksi Systema muodosti koko maahan liikemiestavan, jota 
myöhemminkin alalla harjoitettiin. Systema oli Liike isolla alkukirjaimella kirjoi- 
tettuna ja oli etuoikeutettua ja hienoa olla jo nuorena sen palveluksessa kauppa- 
matkustajana, huoltomiehenä tai vaikkapa vain lähettinä. 

Kynän teroituskone 1920 - 1930-luvulta. Koneita myytiin vielä 1950-luvulla ja niihin ostettiin teriä 
1970-luvun puolellakin. 


Useimmat tulivat alalle tietäen mikä Systema oli. He myös yleensä olivat jossain 
kosketuksessa joidenkin Systemassa koulutuksensa saaneiden vanhojen ammatti- 
miesten kanssa. Pelkkä Systeman nimi tuntui luovan hohtoa työntekijän ympärille. 
Toisaalta firman sisäpuolella asiantunteva opetus ja ohjaus saattoi olla kovaakin. 
Systema tosiasiassa koulutti aikanaan koko Suomeen silloin tarvitun ensimmäisen 
ammattimiesten joukon. - Naisia ei alalla tuohon aikaan toiminut. 


Kouluttajan tehtävässä Systema tuli kehittäneeksi koko maahan myös konttoribis- 
neksen liikekulttuurin asettamalla henkilöstölleen normit ja vaatimalla siltä niitten 
tinkimätöntä noudattamista firman ulkopuolella liikuttaessa. Tämäkin sai aikaan 
sen, että oikeudesta kuulua Systemaan oltiin tietoisesti ylpeitä, ehkä joskus jopa 
yliampuvasti, mutta pohjaltaan kuitenkin terveesti. Systemasta tuli siten ihmisten 
ja alan ammattilaisten mielissä lopulta ehkä enemmin instituutio kuin firma. 
1920-luvulla se alkoi itsekin kehittyä jo muuksi kuin pelkäksi liikeyritykseksi. 
Voi jopa epäillä, että Systema alkoi ehkä tahtomattaan tulla suorastaan kodiksi, 
eräänlaiseksi yhteiskunnaksi yhteiskunnassa sen piiriin kuuluville. 


Monipuolisuus kävi pian Systemalle ylivoimaiseksi. Se laajensi toimiaan myös 
konttorialan ulkopuolelle mm. alkamalla tuoda maahan autoja. Muutosta huonoon 
suuntaan on varmaan ollut nopeuttamassa myös 1929 puhjennut yleismaailmalli- 
nen lama - joka tapauksessa Systema teki vuonna 1931 konkurssin. Jättiläinen 
romahti monien tyrmistykseksi. 


Monet vanhan Systeman jälkeen perustetuista firmoista ovat jo lakanneet toimi- 
masta, enimmäkseen ne ovat menneet suurissa fuusioissa ja siinä suuressa rationa- 
lisoinnissa, jotka myrskysivät suomalaisessa konttoribisneksessä 1970- ja 1980- 
luvuilla ja joiden tuloksena moni perinnerikas firma katosi kartalta. 


JYVÄSKYLÄN KONTTORIKONEEN ENSIMMÄINEN 
VUOSIKYMMEN 1929 - 1939 


Oy Systema Ab ei konkurssinsa jälkeen kadonnut olemattomiin. Systema ei kos- 
kaan ollut ollut vain helsinkiläinen liike vaan koko maan käsittävä. Jälleenmyyjiä 
ja alue-edustajia oli ympäri maan, mm. Tampereella, Porissa ja Kuopiossa - itse 
asiassa jokaisessa silloin vähänkin merkittävässä kaupungissa. Nämä liikkeet 
joutuivat Systeman konkurssin jälkeen kysymään, mitä tehdä uudessa tilanteessa. 
Useimmille tarjoutunut tilaisuus oli niin houkutteleva, että he tarttuivat siihen. 


Systeman eri paikkakunnilla olleet edustajat itsenäistyivät ja niiden aiemmin 
Systemalle töitä tehneistä liikkeiden hoitajista tuli itsenäisiä yrittäjiä. Itse Syste- 
man nimi oli niin vahva, että ”vanhan Systeman” kuten alan senioriammattilaiset 
selvyyden vuoksi pitkään sanoivat, konkurssin jäljiltä vapautuneet paikkakuntien 
Systemat halusivat yleensä säilyttää sanan nimessään. Nimi siis jäi elämään kauak- 
si aikaa. Se oli niin elinvoimainen käsite, että nimi pitkään merkitsi automaattisesti 
monille konttorikoneliikettä. 


Myös Jyväskylän ensimmäisen konttorikoneliikkeen perusti Oy Systema Ab. Liike 
avasi ovensa 1. päivänä kesäkuuta 1929. Sen liikkeenhoitajana toimi Tauno Hei- 
mo. Liikkeen nimi oli Jyväskylän Systema. 


Liikkeen ensimmäiset toimitilat olivat Opistokatu 4:ssä (myöhemmin Yliopiston- 
katu 28) melkein Jyväskylän lyseota vastapäätä. Sittemmin rakennus on tullut 
jyväskyläläisille tutuksi Keski-Suomen Puhelinyhtiön talona. Liikkeellä oli käytös- 
sään kolmen huoneen huoneisto katutasossa: varsinaisessa kadun puolella sijain- 
neessa liiketilassa, johon ensimmäiseksi tultiin kadulta oli näyteikkuna ja huonees- 
sa sijaitsi myös firman konttori. Takahuoneita oli huoltoa ja varastoa varten kaksi. 


Kehitys 1920-luvulta 1990-luvulle. 


« 


Tauno Heimon lisäksi henkilökuntaan kuului ammattilainen, Helsingissä koulutuk. 
sensa saanut mekaanikko Rudolf Grönroos. Hän oli tullut Helsinkiin Systeman 
palvelukseen nimenomaan mekaanikkokoulutuksen saadakseen - aiemmin hän oli 
työskennellyt lentokonemekaanikkona - siirtyäkseen sen jälkeen johonkin pienem- 
män kaupungin haaraliikkeeseen. Jyväskylässä ollessaan Grönroos jatkoi vanhan 
Systeman perinteitä ensiluokkaiseen tapaan liikkumalla kaupungilla huoltotöihin 
mennessään knalli päässä, keppi kädessä ja valkoisissa kovissa kauluksissa. 
Viikonvaihteet Grönroos harrasti jalkapalloilua ja hänet tiedettiin kovaotteiseksi 
maalivahdiksi. Niin ulkoinen tyylikkyys joutui ajoin kärsimään pelissä tulleiden 
mustelmien ja muiden kolhujen vuoksi. Hän oli liikkeen palveluksessa vain muuta- 
man vuoden. 


Sekä Heimo että Grönroos saivat ensi vuosina palkkansa Helsingistä. Niin liikkeen 
hoitajan kuin ammattitaitoisen mekaanikon palkkaus olikin hyvä noina vuosina, 
joka saattoi pulavuosien tultua olla yksi pääfirman selkärangan katkaisseista 
tekijöistä. 


Liikkeeseen tuli lähetiksi ja oppilaaksi heti sen avaamispäivän jälkeen 4.6.1929 
juuri kansakoulunsa lopettanut Amos Ilmari Lemilä. Hänen toiveenaan oli ollut 
monien ystäviensä tavoin päästä töihin muutamaa vuotta aiemmin perustetulle 
ARE:lle, kaupungin suosittuun ja tuolloin muodikkaaseen autoliikkeeseen. Sinne 
oli kuitenkin pyrkijöitä enemmin kuin liike saattoi ottaa. Tauno Heimon puoliso 
työskenteli Kankaan tehtaan konttorissa samoin kuin A.I. Lemilän sisar. Rouva 
Heimo kyseli tuttaviltaan, tietäisikö kukaan fiksua ja näppärää poikaa uuteen 
liikkeeseen ja kuultuaan sisaren suositukset hän tuli Lemilältä kotoa kysymään, 
tulisiko tämä uuden konttorikoneliikkeen palvelukseen. Lemilä suostui ja näin 
syntyi sittemmin koko liikkeelle elintärkeäksi muodostuva työsuhde. 


Tuohon aikaan konttorikoneita alkoi jo olla tarjolla, sekä kirjoitus- että laskuko- 
neet olivat tavallistuneet joskaan eivät olleet mitään jokapäiväiseen elämään 
kuuluvaa tavaraa edes kaikissa konttoreissa tai toimistoissa. Myös alkeellisia 
monistuskoneita oli ollut 1800-luvun puolelta asti suomalaisissakin yrityksissä. 
Tarvikkeista myynnissä oli värinauhoja, erilaisia papereita, mutta periaatteessa 
kuitenkin vain koneisiin liittyviä tuotteita, ei muuta. Liikkeen takahuoneessa 
toimivat huolto ja korjaamo, mutta arvailujen varaan jää, kuinka paljon asiakkaita 
tälläkään puolella oli, vaikka luonnollisesti jo ennen liikkeen perustamista kontto- 


rikoneita oli Jyväskylään ja sen ympäristöön ostettu kauempana sijaitsevista liik- 
keistä. 


Uuden jyväskyläläisliikkeen ensimmäiset vuodet eivät monessakaan mielessä 
kuluneet auvoisissa merkeissä. Aivan 1920 - 1930-lukujen taitteessa tilanne niin 
koko Suomessa kuin Jyväskylässä vielä näytti hyvältä: kaupunki ympäristöineen 
kasvoi ja vilkastui. Kuitenkin Suomessa jo vuonna 1930 maailmanlaajuinen pula 
alkoi tuntua ja myös Jyväskylässä työttömyys lisääntyi. Kaupungissa tapahtui 


joitain merkittäviä vararikkoja mutta toisaalta samaan aikaan perustettiin tehtaita, 
joilla oli suuri merkitys koko kaupungin kannalta. Esimerkiksi valtion aseteolli- 
suutta alkoi sijoittua Jyväskylään 1920 - 

1930-luvuilla, ja niillä tuli myöhempinä vuosikymmeninä olemaan merkitystä 
kaupungin ainoalle konttorikoneliikkeellekin. Jyväskylän seutu oli jo 1930-luvun 
alussa suomalaisittain merkittävä sotilaallinen keskus. 


Kuten edellä on todettu Oy Systema Ab teki konkurssin vuonna 1931. Se pakotti 
Tauno Heimon lunastamaan Jyväskylän sivuliikkeen itselleen. 


Liiketoiminta ei seuraavina vuosinakaan ottanut vilkastuakseen. Tauno Heimoa on 
arvioitu mukavaksi, pehmeäluonteiseksi mieheksi. Se tietysti kuulostaa inhimilli- 
sesti miellyttävältä mutta ei kenties kuitenkaan ollut eteenpäin yrittävän, juuri 
perustetun yrityksen johtajalle parhaaksi. Heimo ei oikeastaan millään tavalla 
antanut lähipiirilleen kuvaa aktiivisesta johtajasta, joskus sanomalehtien lukemi- 
nen tuntui kiinnostavan liiketoimia enemmin. Hänen kanssaan kyllä oli miellyttä- 
vää työskennellä, mutta liikkeen raha-asiat olivat ajoin rempallaan. Palkan saantia 
saattoi joutua odottamaan puolikin vuotta, samoin liikehuoneiston vuokranantajat 
saivat ajoin odotella vuokran saantia. Niin firma joutui muutaman kerran vaihta- 
maan osoitettaan 1930-luvulla. Se toimi alkuvuosien jälkeen keskustasta syrjässä 
Yrjönkatu 36:ssa sijainneessa Kytölän talon asuinhuoneistossa ja sen jälkeen 
keskemmällä kaupunkia Kauppakatu 11:n piharakennuksessa sielläkin asuinhuo- 
neistossa. Varsinaisia liiketiloja ei vielä tuolloin erityisemmin tarvittukaan, koska 
koneet vietiin suoraan asiakkaalle ja myös käytiin huoltamassa tämän luona. 


Niin 1930-luvun lopulla oltiin tilanteessa, jossa koneiden maahantuoja ilmoitti 
Tauno Heimolle, ettei ole enää halukas jatkamaan yhteistyötä hänen kanssaan. 
Samoihin aikoihin rouva Heimo sai työpaikan Tikkakoskelta Säästöpankin sikäläi- 
sen konttorin hoitajana. Myös Heimolle itselleen tarjoutui työtä Tikkakosken 
tehtaiden konttorista ja niin oltiin firman omistajan vaihdoksen edessä. 


OMISTAJAN VAIHDOS JA SOTA-AIKA 


Amos Ilmari Lemilän sukujuuret ovat Itä-Suomessa: on arveltu, että sukunimi 
syntyi suvun siirtyessä Lemiltä Kesälahdelle. A.I. Lemilän isä oli maatalon poika, 
mutta kun vanhan lain ja tavan mukaan vanhin veli peri talon, nuorempi pojista 
siirtyi ensin Taalin tehtaalle viilarin ammattioppiin ja sieltä jo valmiina ammatti- 
miehenä Jyväskylään Kankaan tehtaalle. Tuleva vaimo löytyi petäjä-vetisen maan- 
viljelijän tyttärestä. A.I. Lemilä syntyi Jyväskylän maalaiskunnassa 23. tammikuu- 
ta 1916. Hänen lapsuudenkotinsa, omakotitalo, sijaitsi Taulumäellä, Jyväskylän 
kaupungin silloisen pohjoisrajan välittömässä läheisyydessä varsin lyhyen matkan 
päässä isän työpaikasta. 


A.I. Lemilä oli nuorin seitsemästä lapsesta. Äiti oli suuren perheen hoitajana 
kotona, isä menehtyi työtapaturman myötä nuorimman lapsen vielä ollessa kou- 
lussa. Vanhemmat sisaret olivat käyneet keskikoulun, siirtyneet työhön ja sen 
kautta turvattuun elämään. Ainoa A.I. Lemilän veli kuten Kankaan tehtaalla työs- 
kennelleiden jälkeläiset hyvin usein tekivät, meni hänkin Kankaan tehtaan palve- 
lukseen. Hän oli erityisen taitava käsistään ja suunnitteli sittemmin uusia työkalu- 
ja, jotka auttoivat erilaisten tuotteiden valmistamisessa sarjatyönä. Perheen huolta 
jan menetys aiheutti sen, että A.I. Lemilän oli heti koulun jälkeen etsittävä työpaik- 
ka vaikka koulunkäynti- ja opiskeluhaluja olisi ollutkin. 


Jyväskylässä oli 1800 -1900-luvun taitteesta toiminut kauppa-apulaiskoulu. Sen 
opetus tapahtui vanhan kauppakoulun tiloissa lähellä Jyväskylän lyseota iltaisin 
työpäivän jälkeen, koska oppilaat oli päivisin töissä. Yksi koulun johtajista oli 
Jyväskylän sivistyselämässä monipuolisesti ansioitunut maisteri Arvi Kuha. Kurssi 
kesti kaksi vuotta, ja A.I. Lemilä suoritti sen työnsä ohessa 1930-luvulla. Sen 
jälkeen opiskelu jatkui kirjeopiston kautta: Lemilä suoritti kahdeksanluokkaisen 


oppikoulun viisi ensimmäistä luokkaa ja jatkoi opintoja kielien osalta sen jäl- 
keenkin. 


A.L Lemilä. Kuva on 1940-luvulta. 


Opintoja tapahtui kuitenkin myös konttorikoneiden osalta. Aluksi työskentely 
uudessa liikkeessä oli ollut vaihtelevaa, kaikkea mahdollista tehtävää oli laidasta 
toiseen: harjoittelija-Juoksupojan toimenkuvaan kuuluivat niin kahvinkeitto kuin 
pienemmät siivoustehtävät. Kun liiketoiminta oli hiljaista, lähetin tehtäviä ei ollut 
kovinkaan paljon. Sen sijaan koneiden huoltaminen oli tuohon aikaan todella 
työlästä. Usein hyvinkin likaiseen kuntoon päässeet koneet hajoitettiin osiin joita 
oli useita kymmeniä ja jotka tietysti piti huolellisesti pestä. Osat olivat monesti 
niin pinttyneitä, että niitä täytyi puhdistaa myös lipeäliuoksissa, mikä luonnollises- 
ti oli jo varovaisuus- ja turvallisuustekijöistä johtuen hyvin hidasta. Liike joutuikin 
hyvin paljon etenkin suuren laman vuosina keskittymään huoltotehtäviin, koska 
uusien koneiden myynti oli lähes olematonta. Esimerkiksi vuonna 1930 liike myi 
vain kaksi konetta. Ne olivat laskukoneita ja ne hankki Yhdyspankki, joka tuohon 
aikaan oli harvoja Jyväskylän firmoista, joilla yleensä oli varoja hankkia mitään 
hinnakkaampaa. 


Työnantaja lähetti A.I. Lemilän 1930-luvun puolivälissä Viipurin Systemaan 
oppiin. Huoltopuoli oli tullut tutuksi ja hallintaan jo Jyväskylässä ja niin Viipurissa 
oli vuorossa enemminkin erikoisuuksien opettelu, koneiden vikoihin tutustuminen 
sekä korjauksissa tarvittavien niksien ja muiden taitojen harjoittaminen. Viipurissa 
opettajana toimi Johannes Hmelewsky (myöh. Teike), puolalaissyntyinen mekaa- 
nikko, jonka kanssa tuttavuus jatkui pitkään tulevina vuosinakin 


Konttorikoneliikkeen tulevaisuuden kannalta muutakin merkittävää tapahtui 1930- 
luvun loppupuolella - eivätkä tapahtumat liittyneet aikansa talous- tai liike-elä- 
mään minkään vertaa. 


Jyväskylän ja etenkin Tourulan menneisyyden kannalta merkittävän nahkatehtailija 
Väinö Lehtisen vanhemmilla oli ollut nahkatehdas Kuhmoisissa jo 1800-luvun 
puolella. Samoihin aikoihin Putkilahdessa Bertta Perttula haaveili liikealalle 
ryhtymisestä. Myynti työ ja kauppiaana olo oli tullut jo nuorena tyttönä hänelle 
tutuksi hänen Jyväskylässä torikauppiaana olleen enonsa kautta tämän apulaisena 
toimiessa. Niin hän oli hakeutunut sukulaisensa maakauppaan työhön. Taipumuk- 
set alalle huomattiin ja niin työnantajan vaimo suositteli Kuhmoisissa asuneille 
sukulaisilleen osaavaa, ihmisten kanssa toimeentulevaa ja taitavaa tyttöä kauppa- 
apulaiseksi. 


Kuhmoisten Uotilan kaupassa nahkatehtailijan poika Väinö ja nuori Bertta tapasi- 
vat. Tapaaminen johti avioliittoon, jota seurasi muutto Jyväskylään ja nahkatehtaan 
perustaminen Tourujoen rannalle joessa kulkenutta kaupungin rajaa ajatellen 
maalaiskunnan puolelle. Perheeseen syntyi vuosien saatossa kaksi tytärtä, Vappu ja 
Eeva (s.8.11.1920). Molemmat tytöt kävivät kansakoulua silloisessa Suvimäen 
kansakoulussa, jossa A.I. Lemiläkin oli koulunsa käynyt, ja molemmat jatkoivat 
sen jälkeen tyttökoulussa. 

Feva Lehtinen kävi keskikoulun, joka tyttökouluille ominaiseen tapaan oli muiden 
vastaavaa laajempi: sen lisäksi että perinteiseen tapaan tytöille opetettiin enemmin 
käsitöitä Ja kotitaloutta kuin muissa koulussa, opetukseen kuului jo keskikoulun 
puolella ruotsin kielen lisäksi kaksi vierasta kieltä. Keskikoulun jälkeen oli edessä 
tiukka harkinta työelämään siirtymisen ja lukion välillä. Ensin mainittu näytti 
kiinnostavan enemmin, mutta lopullista päätöstä ei kaiketi ollut syntynyt ennen 
kuin muut tapahtumat tulivat väliin. 


Sisar- Vapun ystävä Toini Tavastila oli keväällä 1938 lupautunut menemään kontto- 
rikoneliikkeeseen kesällä kuukaudeksi lähinnä puhelimeen vastaajaksi. Hänelle 
tuli este, ja niin hän soitti Lehtiselle ja tiedusteli, eikö Vappu hänen puolestaan 
ottaisi tehtävää vastaan. Vapulla puolestaan oli jo omat suunnitelmansa ja niin 
vanhempi sisarista Eeva otti kuukauden kestävän kesätyön. 


Eeva ja A.I. Lemilä vuonna 1939. 


Konttorikonemekaanikon ja kesäapulaisen tutustumisella toisiinsa oli Jyväskylän 
liike-elämääkin ajatellen tärkeitä seurauksia: seurustelu alkoi, jatkui Eeva Lehtisen 
viimeisen keskikouluvuoden ajan ja päätyi avioliittoon vuotta myöhemmin. 


Kuten edelle mainittiin, maahantuojat eivät olleet täysin tyytyväisiä Jyväskylän 
ainoan konttorikoneliikkeen tuloksiin. Kun liikkeen palveluksessa pitkään ollut 


A.I. Lemilä oli jo näyttänyt taitonsa häneltä tiedusteltiin, ottaisiko hän firman 
vastuulleen. Kun A.I. Lemilä ilmeisimmin osasi alansa ja tulevalla vaimolla oli 
kaupankäynnin, modernimmin sanoen liike-elämän taipumuksia jo edeltäviltäkin 
sukupolvilta, nuori pari päätti kesällä 1939 ostaa konttorikoneliikkeen itselleen. 


Ajatus Jyväskylän konttorikoneliikkeen omistajan vaihtamisesta oli lähtöisin 
Helsingistä eli sikäläiset tahot ottivat yhteyttä A.I. Lemilään lähinnä vain ilmoit- 
taakseen, että he mieluiten tästä eteenpäin haluaisivat tehdä yhteistyötä Jyväsky- 
lässä nimenomaan hänen kanssaan. Lemilän ja helsinkiläisten neuvottelut kulkivat 
kaiketi jopa helposti, koska yhteistyöhalu oli kummallakin puolella yhtä suuri. 


A.L Lemilälle ei selvinnyt, miten Helsingin taho ja Heimo hoitivat keskinäiset 
asiansa. Kuitenkin näytti siltä, että suuren laman jälkeen jatkunut noususuhdanne 
korvaisi pääkaupungin sijoittajille syntyneet menetykset - koko Suomihan näytti 
olevan taloudellisessa nousussa. 


Laina-rahaa jouduttiin omistajan vaihdoksessa kyllä käyttämään, mutta mitään 
pitemmäksi aikaa merkittävää velkataakkaa uudelle omistajalle ei kuitenkaan 
syntynyt. Toisaalta 1930-luvun lopulla ainakin konttorikoneiden myynnin osalta 
kauppatapana oli vielä se, että vaikkapa jyväskyläläinen kauppias saattoi ostaa 
koneet niin sanotusti myyntitilille, toisin sanoen niitä ei tarvinnut vielä siinä vai- 
heessa itse maksaa - varastoaan ei tarvinnut itse rahoittaa. Koneista maksettiin 
maahantuojalle vasta kun ne oli myyty, ja laskutuskin tapahtui myynnin mukaan. 


KN in Pun 

Jyväskylän kirkkopuiston ympäristö 1940 - 1950-luvulla. Puiston yläreunassa Jyväskylän vilkkain 
liikekatu Kauppakatu, jonka varrella Konttorityö sijaitsi ensin Kansallis-Osakepankin talossa, joka 
on kuvassa kirkosta ylävasemmalle. Sieltä liike muutti Kauppakatu 17:ään, joka kuvassa puiston 
vasemmassa kulmassa matalien puutalojen vieressä. (JY:n museo/Kult hist.) 


Omistajan muutos näytti aluksi ainakin asiakkaille merkitsevän hyvin vähän. 
Entisestä tuttu liikkeen puhelinnumero säilyi, uutta toimipaikkaa kyllä ryhdyttiin 
etsimään. Helsinkiläinen myyntipäällikkö tuli seuraamaan nuorenparin asuntoon 
sijoitetun uuden firman alkuaskelia. Hän aloittikin neuvottelut juuri tuolloin raken- 
teilla olleen Kansallispankin kanssa siitä, että uudesta rakennuksesta löydettäisiin 
tilat myös konttorikoneliikkeelle. Neuvottelut onnistuivat ja niin syyskuussa 1939 
uudesta talosta järjestyi huoneisto myös konttorikoneliikkeen uusille omistajille. 


Uusien omistajien kannalta alku siis näytti lupauksia antavalta, mutta maailman- 
historia puuttui jyväskyläisenkin silloin vielä aloittelevan pienen yrityksen asioi- 
hin. Sota Euroopassa oli alkanut jo muutamaa vuotta aiemmin, mutta Jyväskylän 
korkeudella se realisoitui vasta syksyllä 1939, jolloin yleiset kertausharjoitukset 

alkoivat. 


Uusi konttorikoneyritys oli saanut uudesta talosta neljän huoneen ja keittiön käsit- 
tävän huoneiston. Kaksi huonetta oli varattu perheen käyttöön, suurimmassa 
huoneessa toimi itse liike ja pienemmässä huoneessa oli huoltopuoli. Uuden liik- 
keen palvelukseen otettiin kaksi mekaanikkoa Helsingistä. 


A.I Lemilä joutui yleisen kertausharjoituksen alkamisen myötä lokakuussa 1939 
lähtemään muiden joukossa Jyväskylästä ja jättämään liikkeen, jota Eeva Lemilä 
yritti pitää toiminnassa. Talvisodan aikana koneita vielä oli saatavissa ja onneksi 
huolto oli takaamassa tuloja. Valtaosa Jyväskylän seudulla tuolloin käytössä olleis- 
ta kirjoituskoneista oli käsikäyttöisiä ja niissä riitti huollettavaa. Monesti todella 
vanhoja koneita yritettiin saada toimimaan vaikkei se muissa oloissa olisi ollut 
järkevääkään. Mutta kun uusia koneita ei saanut, vanhoista oli otettava irti kaikki 
mahdollinen. 


Talvisodan aikana Eeva Lemilä sairastui ja siirtyi maaseudulle Korpilahdelle. 
Samaan aikaan liikkeessä työskennelleet mekaanikot joutuivat kutsuntojen jatkues- 
sa rintamalle ja niin liike jouduttiin sulkemaan lyhyeksi aikaa. 


Välittömästi rauhan tultua maaliskuussa 1940 Eeva Lemilä palasi Jyväskylään ja 
jatkoi liikkeen toimintaa entisessä paikassa, silloisessa Kansallispankin talossa. 
Varsin pian saatiin palkkalistoille mekaanikko. 


A.I. Lemilä osallistui talvisodan aikana vääpelinä taisteluihin Taipaleen lohkolla. 
Hänet kotiutettiin huhtikuussa 1940. Lemilä osallistui heti sodan jälkeen itsekin 
koneiden huolto- ja korjaustehtäviin koska vieläkään myytävää tavaraa ei ollut 
paljon. Liiketoiminta alkoi pian sodan päättymisen jälkeen viritä ja niin vuonna 
1941 katsottiin tarpeelliseksi hankkia uudet tilat, jotka olisivat todella liikehuo- 
neisto, ei asunnon yhteyteen sijoitettu nykykielellä kuvaten myyntipiste tai - 
paikka. 


Sopiva tila löytyi Kirkkopuistoa vastapäätä Säästöpankin omistamasta talosta 
Kauppakatu 17:stä, mikä oli siihen aikaan yksi Jyväskylän parhaalla paikalla 
sijaitsevista liiketiloista: edelleen valtaosa tärkeistä kaupoista sijaitsi Kauppakadun 
varrella ja liike-elämä painottui tuohon aikaan ylemmäksi Kauppakatua kuin 
myöhemmin. Esimerkiksi Gummeruksen kirjakauppa toimi liikkeen välittömässä 
läheisyydessä ja sanomalehti Keskisuomalainen silloisen Jyväskylän Konttorityön 
naapurissa. 


Yrityksen siirryttyä A.I. Lemilän omistukseen se sai myös uuden nimen. Jyväsky- 
län Systemasta tuli Konttorityö. Liiketilaan kuului myymälähuoneen lisäksi taka- 
huone ja kellaritilat. Valtaosa asiakkaista oli edelleen liikeasiakkaita, mutta kun 
jonkin verran vanhoja kirjoitus- ja laskukoneita oli myytävänä muitakin asiakkaita 
alkoi käydä. Kuitenkin näyteikkunalla varustetussa myymälässä oli aluksi vain 
kaksi kirjoituspöytää ja tuolit. 


Näyteikkuna myös toi erilaisia asiakkaita liikkeeseen. Tuolloinen koulupoika, 
myöhempi professori ja kansanedustaja Kullervo Rainio kertoo muistelmateokses- 
saan ”Tytöt, tykit ja runot” (s. 35 - 36) kirjailijanhaaveistaan: 


Pysähdyin usein haikeana katselemaan Kauppakadulla näyteikkunaa, jossa esiteltiin kirjoituskonei- 
ta. 


Kerran sitten uskaltauduin sisään konttorikoneliikkeeseen ja ihmeekseni innokas myyjä tarjosi 
minulle kokeiltavaksi tuliterää Remington-matkakirjoituskonetta. Siinä hetkessä välähti oivallus 
aivoissani. Tässähän on ratkaisu! 


Smith-Premier kirjoituskone 1920-luvulta. 

Mutta sittenkin sain aikaan surkean vähän, kun jo kone oli uovutettava takaisin ja minun oli 
ilmoitettava, ettei se oikein sopinut tarkoituksiini. Mutta osoitin kiinnostusta toiseen malliin ja - 
kuinka ollakaan - minulle tarjottiin nyt uutuuttaan kiiltävää Continentalia, jälleen pariksi päiväksi, 
Onnesta hyristen kannoin sen taas kotiin. Tekstiä syntyi. 


Muutaman koneen kokeilun jälkeen myyjä oli jotenkin kylmennyt minua kohtaan mutta suostui 
sentään antamaan *kokeiltavakseni” vanhan Smith-Premierin, jonka hädin tuskin jaksoin nostaa 
ilmaan. Jotenkuten saatoin sen sentään raahata mukanani. 


Uusi tuttavuus oli mielenkiintoinen. Smith-Premierissä olivat erillään pienet ja isot kirjaimet, mutta 
pianhan siihenkin tottui. Kirjoitusjälki oli melkoista hölkkää. Kirjaimet loikkivat paperilla ylös ja 
alas.... 


Sain pitää aarretta kokonaisen viikon ja ennätin tuottamaan monta kymmentä 
sivua, ennen kuin se tultiin päättäväisesti noutamaan pois. Uusia tarjouksia ei 
tehty, ja tuntui siltä, ettei minulla olisi pitkään aikaan asiaa aluksi niin ystävälli- 
seen liikkeeseen. 


Välirauhan aikana Jyväskylän Konttorityö sai mittavan tehtävän Kankaan tehtaan 
toimeksiannosta. Jyväskylän pommituksissa joulukuun 1939 lopussa suuri osa 
pommeista osui tehtaan alueelle ja suurin menetys oli konttorirakennuksen tuhou- 
tuminen. Välirauhan aikana konttorista edes jossain kunnossa pelastetut koneet 
pyrittiin saamaan toimintakuntoiseksi ja se tarjosi suuren huolto- ja korjausurakan. 
Tässä oli apuna Eeva Lemilän serkku, myöhempi professori Antti Lehtinen, joka 
teki elämäntyönsä Jyväskylässä Valmetin Rautpohjan tehtaalla. 


Koko Suomea koskettaneet asiat puuttuivat kuitenkin myös Jyväskylän Konttorit- 
yön historiaan: jatkosota alkoi kesällä 1941 ja A.I. Lemilä muiden joukossa astui 
palvelukseen kesäkuussa 1941. Eeva Lemilä jatkoi liikkeen hoitoa, apunaan 
hänellä oli mekaanikko ja samana vuonna firmaan asiapoika-harjoittelijaksi tullut 
Heikki Forsten. Toiminta oli kuitenkin vaikeuksissa sillä heti sodan alettua armeija 
takavarikoi ajan korkeatekniikan kuten autot, kirjoituskoneet ja laskukoneet omaan 


on stan 


keellä ei siis ollut. 


Takaiskut jatkuivat. Eeva Lemilä sairastui keuhkotuberkuloosiin ja joutui syys- 
kuussa 1942 Kinkomaan keuhkotautiparantolaan yli puoleksitoista vuodeksi: 
tuohon aikaan hoitoajat olivat todella pitkiä, koska tautiin hyvin tehoavat lääkkeet 
tulivat Suomessa käyttöön vasta 1940 - 1950-luvun taitteessa. Näin ei ollut muuta 
vaihtoehtoa kuin sulkea varsinainen liike syyskuussa 1942. Jyväskylän Konttorit- 
yön mekaanikko yritti kuitenkin parhaansa mukaan hoitaa ja huoltaa asiakkaiden 
koneita. Kun firman huoneisto jäi tyhjilleen kaupunki vuokrasi sen ja sijoitti 
tiloihin kaupungin työvoimapäällikön toimiston. 


JYVÄSKYLÄ SOTAVUOSIEN JÄLKEEN 


Ei ole mielekästä ryhtyä kertomaan koko Jyväskylän eri alojen kehitystä toisen 
maailmansodan jälkeen, mutta jotta saataisiin kuva Jyväskylän Konttorityön, 
sittemmin Konttorikoneen toimintaympäristöstä, joidenkin asioiden kertominen on 
välttämätöntä. 


Jyväskylän väkiluku kasvoi normaaliin kaupungin tapaan jo 1930-luvulla, mutta 
hyvin paljon väkilukua kasvattivat myös suuret alueliitokset, jotka tehtiin vuosina 
1941 ja 1965. Kaupungin väkilukua oli omiaan nostamaan myös karjalaisen 
siirtoväen tulo kaupunkiin sodan aikana ja sen jälkeen - heitä siirtyi kaupunkiin 
lähes 5 000 henkeä. Jyväskylässä oli ennen sotaa ollut n 8 400 asukasta ja 1940- 
luvun alun alueliitos lähes kolminkertaisti väkiluvun. Näin 30 000 asukkaan raja 
rikkoontui 1950-luvun alussa ja 40 000:n raja noin kymmentä vuotta myöhemmin. 
1960-luvun puolivälin alueliitos lisäsi kaupunkilaisten määrää noin viidellä tuhan- 
nella. 70 000 asukkaan raja ylitettiin 1990-luvulla. 


Pelkät tilastoluvut asukasmäärästä eivät kuitenkaan kerro koko totuutta. Jyväsky- 
lässä, joskaan se ei enää ollut tunnettu pelkästään koulukaupunkina, oli vanhastaan 
lukuisia oppilaitoksia ja uusia syntyi. Vanha seminaari oli vuonna 1934 muuttunut 
kasvatusopilliseksi korkeakouluksi ja virallisesti nimi muuttui Jyväskylän yliopis- 
toksi vuonna 1967. Kasvatusopillisen korkeakoulun opetuksen laajentuessa yli- 
opisto-opetukseksi kampusalueelle rakennettiin 1950-luvulla Alvar Aallon suun- 
nittelemat punatiilirakennukset uudistuvan opetuksen tarpeisiin. Opiskelijamäärä 
on kasvanut jatkuvasti, vuonna 1994 yliopistossa opiskeli 11 000 valtaosin nuorta 
ihmistä. 


Pian sodan jälkeen Jyväskylään perustettiin ja rakennettiin valtion omistama 
keskusammattikoulu. Ensi vuosina siellä oli vain muutamia satoja opiskelijoita, 
mutta 1980-luvun puolivälissä heitä oli jo yli 900. 1950-luvulla valmistuivat uusi 
kauppaoppilaitos ja sairaanhoito-oppilaitos aloitti toimintansa, seuraavalla vuosi- 
kymmenellä toinen, kunnallinen ammattikoulu valmistui Viitaniemen kaupungin- 
osaan ja en viereen sijoittui teknillinen oppilaitos. Uusia opinahjoja on kaupungis- 
sa näidenkin lisäksi alkaen väestönlisäyksen myötä aikanaan perustetuista kansa- 
kouluista ja oppikouluista, jotka koulutusuudistusten myötä ovat uusineet nimensä 
ala- tai yläasteiksi ja lukioiksi. Kaikki oppilaitokset yhdessä ovat tehneet sen, että 
kaupungin todellinen väkiluku on ollut virallista suurempi. Opiskelijat eri vuosi- 
kymmenien tarpeineen ovat siten olleet vilkastuttamassa myös konttoritarvike- ja - 
konekauppaa samoin kuin lähikuntien asukkaat, jotka joko työpaikkansa tai vain 
tuotteiden saatavuuden vuoksi ovat lähellä sijaitsevien pienten kauppojen sijaan 
siirtyneet asioimaan Jyväskylässä. Tähän on luonnollisesti niin yleisten kulkuyhte- 
yksien paranemisella kuin henkilöautojen lisääntymisellä ollut ratkaiseva vaiku- 
tuksensa. 


Muita merkittäviä 1950-luvun rakennuskohteita Jyväskylässä oli Keski-Suomen 
keskussairaalan rakentaminen 1950-luvun alussa. Sairaala on laajentumistaan 
laajentunut myös henkilökunnan osalta. Sairaalan hallinnollisista asioista mutta 
myös potilaita koskevien tietojen mahdollisimman nopeasta ja tehokkaasta tallen- 
tamisesta osastoilla ja sihteereiden huoneissa kehkeytyi vuosien saatossa merkittä- 
vä koneiden ja tarvikkeiden tarvitsija. Sairaalan potilaan etua tavoitteleva kiireinen 
rytmi myös pakotti pysymään mukana työtä nopeuttavien uusien tuotteiden han- 
kinnassa. 


Kaupungin teollisuuslaitoksista heti sodan jälkeen keskeinen oli Valmet. Rauhan 
palattua voimakasta aseteollisuutta ei enää tarvittu eikä se olisi rauhansopimuksen 
vuoksi ollut mahdollistakaan. Muista suurtyönantajista asemansa säilyttivät Kan- 
kaan ja Schaumannin tehtaat. Kirjapainoalalla tärkeitä Jyväskylän kaupungille ovat 
olleet Gummerus Oy:n kirjapaino ja Keskisuomalainen. Pankit intoutuivat niin 
kauan kuin talouskasvua jatkui laajentamaan ja tihentämään konttoriverkostoaan, 
mikä myös tarjosi markkinoita konemyynnille. 


Jyväskylän Konttorikoneen toiminta-alue ei suinkaan rajoittunut pelkkään Jyväs- 
kylän kaupunkiin vaan oli huomattavasti laajempi. Professori Päiviö Tommila 
toteaa Jyväskylän historiassaan, että Keski-Suomen läänin perustaminen onnistui 
1960-luvun alussa kahdeksannellatoista yrityksellä - hanke oli ollut vireillä 1800- 
luvulta asti. Nyt lääniä ei enää ole, mutta siihen kuuluneiden kuntien väkiluku oli 
vuonna 1940 reilut 200 000, läänin perustamisen aikoihin lähellä 260 000:tta mutta 
sittemmin laski maaltapaon ja Ruotsiin muuttamisen myötä niin, että uuden nou- 
sun jälkeenkin 1980-luvun alkuvuosina väkimäärä oli alle 250 000 asukasta. 


Läänin perustaminen toi Jyväskylään uuden suuren viraston, lääninhallituksen. 
Läänin alueella oli - kuntaliitokset ovat aiheuttaneet muutoksia - reilut 20 kuntaa. 
Etenkin suurimmissa niistä väkiluvun kasvu lisäsi kunnan toimipiiriä ja sen viras- 
tojen määrää ja tarpeita. Jokaisessa kunnassa toimi myös vähintään yksi, suurem- 
missa useampiakin pankkeja etenkin pankkikilpailun kiihkeimpinä vuosina. Myös 
etenkin keskisuuria yrityksiä syntyi eri puolille maakuntaa vanhempien Jämsän ja 
Äänekosken seudun suurten teollisuuslaitosten lisäksi. - Markkinamahdollisuudet 
laajenivat. 


JYVÄSKYLÄN KONTTORITYÖ KONEPULAN 
KOURISSA 


A.L Lemilä oli komennettu pian jatkosodan alettua - kun nuoria upseereita kesän 
taisteluissa "kaatui kuin heinää” upseerikouluun. Koulutuksen jälkeen marras- 
kuussa 1941 hänet siirrettiin jalkaväkirykmentti 15:een, Porin seudulta kotoisin 
olevien joukko-osastoon, jossa hän oli hyvä ettei ainoana keskisuomalaisena. 
Lemilä oli osastonsa mukana vain tammikuuhun 1942, koska tuolloin armeijakun- 

nan esikunnasta tuli Lemilää kuten kai useimpia toisiakin konttorikonealan taidot 
omaavia miehiä miellyttänyt tiedustelu. Siinä kysyttiin löytyisikö joukoista toimis- 
totöihin, kirjoituskoneisiin jamonistuskoneisiin perehtynyttä miestä. 


Tehtävä oli kuin A.I. Lemilää varten ajateltu. Niin hän sai komennuksen armeija- 
kunnan esikuntaan komentotoimistoon. Siellä tiedustelussa mainittuja koneita 
myös oli. Lemilä ei joutunut käyttämään niitä mutta kyllä valvomaan niiden työtä. 
Ammatista oli todella hyötyä, sillä esikuntatyö oli kuitenkin helpompaa, mutta 
myös perheen jo perustaneelle miehelle turvallisempaa kuin etulinjojen tehtävät. 


Esikuntatasolla tehtävät kuitenkin jatkuivat vielä itärintaman rauhoituttua. A.I. 
Lemilä kotiutettiin marras - joulukuun 1944 vaihteessa. Eeva Lemilä oli tuolloin jo 
toipunut vakavasta sairaudestaan. 


Niin pian kuin mahdollista A. I. Lemilän kotiuttamisen jälkeen Lemilät kävivät 
neuvottelut Helsingissä maahantuojan, Oy Konttorityön kanssa. Tarkoituksena oli 
saada liike avatuksi mahdollisimman nopeasti uudelleen. Sovittiinkin, että vanhat 
edustukset voivat jatkua. Tuohon aikaan myynnissä oli edelleen ainoastaan konei- 
siin liittyviä tarvikkeita, värinauhoja, monistuskonetarvikkeita, papereita ja vastaa- 
vaa. Uudet koneet olivat harvassa. Tarvikkeista osa ostettiin Oy Konttorityön 
lisäksi muiltakin tukkuliikkeiltä. Tuolloisia yhteistyökumppaneita olivat mm. 
Lindell, Wulff ja Pohjoismaiden paperikomppania, jolta ostettiin varsin paljon. 


Oy Konttorityön näyteikkuna 1950-luvun alussa. 

Liike avattiin heti neuvottelun jälkeen. Työvoimapäällikön virasto sanottiin irti 
liikehuoneistosta, Palvelukseen oli saatu uusi mekaanikko - edeltäjä oli sodan 
jatkuessa kadonnut ja kaiketi vienyt mukanaan huollon työkalut - sen enempää 
välineistä kuin mekaanikosta ei kuultu myöhemmin. - Kaikki jouduttiin siis aloitta- 
maan asiakassuhteita lukuun ottamatta alusta uudelleen. 


Lemilät lähettivät aiemmalle asiapojalleen Heikki Forsenille kortin tiedustellak- 
seen missä tehtävissä hän on ja kysyäkseen, olisiko hän kiinnostunut palaamaan 
harjoittelijaksi Jyväskylän Konttorityöhön. Jyväskylä oli vielä tuolloin hyvin pieni 
kaupunki ja niin olikin oikeastaan huvittavaa, etteivät Lemilät tienneet Forsenin 
työskentelevän isänsä järjestämän työpaikan myötä aivan Konttorityön vieressä. - 
Konttorityön seinänaapurina nimittäin toimi tuolloin sanomalehti Keskisuomalai- 
sen konttori, ja lehden kirjapaino sijaitsi Kauppa-, Gummeruksen- ja Kilpisenkatu- 
jen sekä Keskustien ympäröimän korttelin pihapiirissä. Niin viestin saatuaan 
Heikki Forsen saattoi ruokatunnillaan piipahtaa pienen pihan yli ilmoittamaan, että 
alempi työ oli ollut niin mielenkiintoista, että hän on halukas jatkamaan siinä. 


Heti jatkosodan jälkeen A.I. Lemilä onnistui myös saamaan liikkeeseen mekaani- 
kon, kuopiolainen Martti Tolonen oli firman palveluksessa reilun vuoden. Kun 
Jyväskylässä noina vuosina oli - eikä viimeistä kertaa - uskomaton asuntopula, 


Mies ja kone. A. I. Lemilä 1980-luvulla lavastetussa kuvassa vanhan kirjoituskoneen ääressä. 

Tolonen asui liikkeen ja sen takahuoneen välikössä. Välikkö ei ollut suinkaan 
kookas, päinvastoin, siinä oli vaatenaulakko ja minimaalisen pieni WC mutta 
niiden läheisyyteen sijoitettiin sitten vuode, vanha kunnon seslonki, yöpymistä 
varten. 


Sodan jälkeen firmalla ei ollut lainkaan vanhaa varastoa. Uuttakaan ei tahtonut 
saada millään, saatavilla oli ainoastaan pieniä kotimaisia konttoritarvikkeita. Kun 
konekauppa ulkomaille oli täysin pysähdyksissä oli ryhdyttävä keksimään jokai- 
nen mahdollinen keino millä saada asiakkaille jotain tarjolle. Toisaalta yrityksen 
kannalta piti miettiä, millä sen saisi edes jollain tavalla kannattamaan tai ainakin 
kestämään vaikeiden vuosien yli. Tietysti oli koneiden huoltotyötä, muttei kuiten- 
kaan kannattavuutta ajatellen riittävästi. 


Tuolloin huoltoon tuli niin kassa-, kirjoitus- kuin laskukoneita. Ne olivat ”antiikki- 
sia”, hyvin painavia. Saattoi olla, että kone joka pystyi vain laskemaan yhteen ja 
monin konstein suorittamaan vähennyslaskunkin painoi 40 kiloa. Taitavammat 
kassakoneet saattoivat painaa toista sataa kiloa. 


Kun liikkeen ainoa kulkuneuvo heti sodan päätyttyä oli tavallinen polkupyörä, 
koneen saaminen huollettavaksi oli monimutkainen - ja kuntoa kysyvä - tehtävä. 
Osa koneista oli haettava liikkeeseen huollettaviksi. Kun koneen jollain konstilla 
oli saanut polkupyörän tavaratelineelle, ei ajaja sen jälkeen voinutkaan nousta pois 
pyörän selästä ennen kuin liikkeen pihassa, muuten pyörä olisi kaatunut ja kone 
luonnollisesti särkynyt. Kun raskaasti polkien - katujen kunto ei tuolloin ollut yhtä 
tasaista kuin myöhemmin, vaan oli paljon enemmin sorateitä tai kivin päällystetty- 
jä katuja, talvisaikaan oli kinoksia eikä katuja hiekoitettu ja Jyväskylän kaupunki 
ei sijaitse tasaisella maalla - kone oli saatu firman pihaan, pyörä piti taitavasti 
asetella seinää vasten niin, ettei se missään tapauksessa pääsisi siinäkään kaatu- 
maan. 


Pyörällä luonnollisesti ajettiin vain kesäaikaan, mutta koneita piti hakea ja viedä 
myös talvella. Niin liikkeen omaisuuteen kuului myös pitkä potkukelkka, jonka 
etuosassa oli suuri penkki. Siihen kone aseteltiin, eturautaan solmittiin naru ja kun 
lasti oli kiinnitetty, ryhdyttiin vetämään. Tällä konstilla tuotiin koneita kaupungin 
laidalta mm. Kankaan tehtailta asti. Näitä polkupyörän tai potkurin avulla tehtyjä 
taidon- ja voimannäytteitä tapahtui aivan ensi vuosina, mutta pian liike sai ensim- 
mäisen kolmipyöräisen tavarapyörän, joka helpotti etenkin kesäajan kuljetuksia 
merkittävällä tavalla. 


AL Lemilän veli Olavi Lemiläinen oli erityisen taitava käsistään, suunnitteli 
työkaluja ja myös osasi valmistaa niitä. Hän oli idearikas mies kuten veljensä ja 
niin veljekset yhdessä ryhtyivät liikkeen alakerrassa iltatöinä - Otto Lemiläinenkin 
oli päätyössä muualla - valmistamaan kaikkea sellaista, mistä oli kysyntää. 

Itse valmistetuista tuotteista kauimpana konttorikonealasta olivat säilykepurkin 
avaajat ja huuliharput, joita kaiketi valmistettiinkin ensimmäisinä. Vitme mainittu- 
ja koko maata kiertävä yksityinen tukkukauppias oli tilannut suorastaan tuhatmää- 
rin, koska niillä näytti sodan ankeudesta toipuvassa Suomessa olevan paljonkin 
kysyntää eri puolilla maata. Tukkukauppias tilasi heti jopa 10 000 huuliharppua ja 
Lemilän veljekset suostuivat kokeilemaan valmistusta. 


Muutama tuhat huuliharppua ennätettiin tehdä. Valmistuksessa oli lukuisia vaiheita 
alkaen metalliosien työstämisestä puuosien liitäntään. Viimeinen työvaiheista oli 
huuliharpun virittäminen viilaamalla jokainen kieli erikseen kuunnellen milloin 
ääni kuului oikeana. Viimeistelyvaiheen hitauden vuoksi työstä oli luovuttava. 
Huuliharppuja varten tilattuja puuosia sitten jäikin perheen lapsille rakennuspali- 
koiksi, aikansa Legoiksi. 


Enemmin alaan liittyviä itse valmistettuja tuotteita olivat painonastat, kynänteroi- 
tuskoneen terät sekä muste- ja lyijytäytekynät. Tuon ajan pula-Suomessa kaikki 
saatavilla oleva, varsinkin tarpeellinen tai hyödyllinen tavara meni kaupaksi ja 
ilahdutti ostajaa. 


Oman alan tuotanto aloitettiin kynistä yksinkertaisesti siksi, että niistä erityisesti 
joulun alla eri vuosina oli kova kysyntä. Ensimmäiset kynät olivat itse asiassa 
varsin myöhempääkin muistuttavia lyijytäytekyniä, joihin lyijy syötettiin tyvipääs- 
tä painaen. Tosin tuolloiset kynät olivat myöhempää sarjatuotantoa laadukkaampia. 
Lisäksi ne olivat aikanaan myös kuumaa tavaraa - kahdessakin mielessä. Nimittäin 
kovan kysynnän vuoksi niitä jopa vähän piiloteltiin tiskin alla, toisaalta kiireisim- 
pinä aikoina kynät tuotiin kellarikerroksesta myytäviksi niin nopeasti, että varret 
olivat vielä kiillotuksen jäljiltä sanan todellisen merkityksen mukaan kuumia. 


Toinen taattu myyntiartikkeli olivat mustekynien terät, joita ei ainakaan Jyväsky- 
lään saanut mistään. Ne yksinkertaisesti piti valmistaa itse jos niitä halusi asiak- 
kaille tarjota. 


Myös mustekynän terän valmistus - toisin kuin kukaan sitä käyttänyt saati nuorem- 
mat sukupolvet tulevat ajatelleeksikaan - oli todellinen mestarinäyte. Terään oli 
juotettava äärettömän pieni ”platinakärki” (todellisuudessa se tuohon aikaan oli 
kovametallia) ja juotoksen onnistuminen vaati huipputaitoja, joita Olavi Lemiläi- 
sellä oli. Tämä terien valmistus ei sinällään ollut Konttorityön oma keksintö, 
neuvot haettiin vanhoja tuotteita tarkkaan analysoimalla. Koko ajan kun tätä työtä 
tehtiin uskottiin ja tiedettiinkin valmistamisen olevan tilapäistä: kun tuonti vapau- 
tuisi suunnitelmat olisivat toisaalla. Kuitenkin tämä tuotanto oli hyvänä apuna 
Konttorityölle koko Suomen tuontikoneiden varassa olevien yritysten vaikeina 
vuosina. Ennen kaikkea tämä oma tuotanto antoi asiakkaille edes jotain, jota muut 
eivät tarjonneet ja lisäksi se aikanaan tarjosi muutaman työpaikankin. - Kyniä 
valmistettiin vielä 1950-luvun alkuvuosinakin. 


KONTTORIKONEALAN KULTA-AIKA 


Koneiden tuonti normalisoituu 


Suomen kannalta merkittävimpiä konttorikonemerkkejä olivat 1930-luvulla olleet 
Burroughs, Odhner, Continental, Remington sekä Monroe ja Addo, jotka valmisti- 
vat laskukoneita. Oy Systema oli Jyväskylässä myynyt tuolloin ainakin Remingto- 
neja ja saksalaista Brunsviga-laskukonetta. Myös Continental-kirjoituskoneita 
alettiin saada varhain. 


Monroe-laskukone 1940 - 1950-luvun taitteesta. 


Saksalainen Continental oli ollut erityisen merkittävä siinä mielessä, että sen 
markkinointiin todella panostettiin. Kirjoituskoneiden lisäksi Continental valmisti 
myös laskukoneita ja laskutusautomaatteja. Kuten edellä on todettu, armeija otti 
käyttöönsä jatkosodan alkaessa kaikki mahdolliset konttorikoneet eikä sotavuosina 
koneita pystytty tuomaan etenkään sodassa vastapuolella olevista maista, eikä 
sodan edetessä enää Saksastakaan. Ainoa mahdollinen tuontimaa oli Ruotsi, jossa 
valmistettiin mm. Facit-kirjoituskoneita mutta kauppa siihenkin suuntaan oli 
vähäistä. 


Sodan jälkeen vuonna 1945 Ruotsin lisäksi Englannista periaatteessa pystyttiin 
tuomaan koneita joskaan tuontia ei paljoakaan ollut. Ulkomaan tuonnille oli asetet- 
tu valuuttakiintiöt ja ne olivat olemattoman pieniä. Vähäistä apua konepulaan 
saatiin siitä, että puolustusvoimat ”kotiutti” haltuunsa ottamiaan koneita, joista osa 


oli edelleen käyttökuntoisia. 

Seuraavina vuosina uusiksi konttorikoneiden tuontimaiksi tulivat Sveitsi, Tanska ja 
Yhdysvallat, josta myös armeijan ylijäämävarastoista ostettiin koneita Suomeen- 
kin. Kuitenkin käytännössä koneita pystyivät saamaan lähinnä ulkomaankauppaa 
itse käyvät suuret yhtiöt, joilla oli itsellään ulkomaanvientiä. Esimerkiksi puutava- 
rayhtiöt, jotka veivät koneita Yhdysvaltoihin, saivat osan maahan tuomastaan 
valuutasta omaan käyttöönsä, ja ostivat sillä mm. konttorikoneita. 


Saksasta ei heti sodan jälkeen pystytty tuomaan mitään, mutta vuonna 1947 Sak- 
san Neuvostoliiton miehittämältä vyöhykkeeltä alettiin tuoda koneita Suomeen. 
Alueella sijaitsikin sotaa edeltävältä ajalta tuttujen yhteistyökumppaneiden tehtai- 
ta, joiden kanssa liikesuhteita pyrittiin virittämään. Merkittävin näistä oli Conti- 
nental. 


Continentalin laatu kuitenkin oli laskenut entisestä. Tehtaan insinöörit olivat 
siirtyneet länsivaltojen miehittämille alueille ja perustaneet sinne Adler-merkkisiä 
koneita valmistavan tehtaan. Näitä koneita saatiin Jyväskyläänkin. Itäpuolelle 
jääneiden koneiden laatu alkoi laskea, niitä väitettiin jopa romuraudasta tehdyiksi. 
Joitain hinnaltaan edullisia pieniä itäsaksalaisia merkkejä tuotiin, mutta koneet 
saattoivat olla valmiiksi ruosteessa suomalaiselle myyjälle tullessaan. 


Ajalle ominaisia olivat myös kompensaatiokaupat, joissa tavara vaihdettiin tava- 
raan. Tällä keinoin Italiasta pystyttiin Suomeen tuomaan jonkin verran laskukonei- 
ta. Kuitenkin tuonti alkoi laajentua ja helpottua koko ajan. On arvioitu konekaupan 
nopeaa vauhtia normalisoituneen 1950-luvun alusta asti. Jo vuonna 1949 kone- 
tuonti oli ollut markkamääräisesti suurempaa kuin koskaan ennen ja vuodesta 1952 
lähtien voidaan katsoa koneita saadun vapaasti. - Toisaalta tästä eteenpäin myös 
valmistajien resurssit kasvoivat: kaikkialla tehtiin aina vain enemmin uusia kontto- 
rikoneita, niistä kehiteltiin aina uusia ja uusia ja malleja. Vuosikymmenen lopulla 
oli vallalla merkkien ja mallien runsaus, jota ei aikaisemmin eikä ainakaan ennen 
tietokoneiden aikaa myöhemminkään nähty. 


Henkilökunta laajenee 


Eeva ja A.I. Lemilän työnjaoksi muodostui jo 1940-luvun vuosina, että Eeva 
Lemilä vastasi yrityksen rahaliikenteestä, tarvikkeiden ja pienkoneiden hankinnas- 
ta sekä myynnistä sekä henkilökunnan palkkaamisesta tämän puolen tehtäviin. A.I. 
Lemilä puolestaan hoiti huollon, sen henkilöstön asiat ja sen jälkeen kun koneita 
alettiin saada, suurempien koneiden myynnin. Toiminnan laajentuessa myös erilai- 
sia konttoritehtäviä kertyi entistä enemmän. Tarvikehankintojen ohessa oli jatku- 
vasti enemmin laskutusta ja pankkiasioiden hoitamista, mutta myös liikkeen kir- 
janpito vaati Eeva Lemilältä aina vain suurempaa työpanosta. 


Syyskuussa 1947 A.I. Lemilä pyysi vanhan tuttavuuden pohjalta liikkeeseen 
harjoittelijaksi Olli (Olof) Selinin. Hän oli huoltopuolen tehtävissä 1950-luvun 


alkuun aina koneiden saannin vapautumiseen asti. Sen jälkeen hän siirtyi aluksi 
myös myynnin tehtäviin, mutta sittemmin pelkästään myyntipuolelle, missä hän 
jatkoi myöhemmin myyntipäällikkönä eläkkeelle jäämiseensä asti. 


Jyväskylän Konttorikoneen henkilökunta 1940 - 1950-luvun taitteessa. Kuvassa vasemmalta lähetti, 
Pertti Hukkanen, Olli Selin, Pirkko Tuomainen, Heikki Forsn ja A.I. Lemilä. Valokuvan on ottanut 
Eeva Lemilä. 


Mekaanikon ja myyntimiehen tehtäviensä ohessa Olli Selin oli loistava muusikko, 
ilmeisimmin hän oli aikansa Suomen parhaita saksofonisteja. Hän jatkoi pitkään 
uraansa 1950-luvun alussa Jyväskylän Konttorikoneeksi nimensä vaihtaneessa 
firmassa työskentelyn ohessa myös muusikkona soittaen kahdeksat tanssit viikossa 
- sunnuntaisin nimittäin oli myös iltapäivätansseja - ja hänen muusikkoystävänsä 
toivat väriä konttorikoneenkin arkeen. Niin Olavi Virta kuin Esa Pakarinen tulivat 


N al 


Konttorikoneen henkilökuntaa 1960-luvulta. Vasemmalla huollon sihteerinä toiminut Ulla-Maija 
Poskiparta, tarvikemyyjä Anja Himanen ja kirjanpitäjä Marja-Leena Nieminen. 

tutuiksi vieraiksi liikkeessä ja joskus kaksi Ollia viihtyivät pitempäänkin yhdessä. 
Aikanaan Selinille yöhön ajoittuneet soittotehtävät muodostuivat liian raskaiksi, 

kun aamuyöhön soitettuaan piti aikaisin aamulla lähteä auto tavaraa täynnä maa- 
kuntaan myyntimatkalle, ja Selin luopui soittamisesta. 


Eeva Lemilän jäädessä synnytyslomalle vuonna 1946 liikkeeseen palkattiin ensim- 
mäinen tarvikemyyjä, Meeri Hiironen. Häntä seurasi tehtävässä Pirkko Tuomai- 
nen, joka hoiti liikkeen laskutusta ja reskontraa. Liiketoiminnan edelleen laajentu- 
essa tarvittiin lisää tarvikkeiden myyntihenkilöstöä. Seuraava pitempiaikainen 
työntekijä tällä puolella oli Anja Himanen. Myynnin edelleen laajentuessa Irma 
Ahonen tuli vuonna 1969 myymälään harjoittelijaksi ja jatkaa myymälänhoitajana 
ja tarvikkeiden pääostajana edelleen. 


Tarvike- ja konemyynti 


Kun koneita alettiin saada ja helsinkiläinen Oy Konttorityö joutui verottajan suun- 
taan tilille ”haarafirmoistaan”, jotka verottajan mukaan olisi pitänyt verottaa 
Helsingissä, Jyväskylän Konttorityö itsenäistyi ja otti 1950-luvun alkupuolella 
nimekseen Jyväskylän Konttorikone. 


Entisellä Systemalla, sittemmin Konttorityöllä ja myöhemmällä Jyväskylän Kont- 
torikoneella oli nykypäivästä katsoen kai jopa kadehdittava asema Jyväskylässä. 
Pari pientä saman alan yritystä oli syntynyt kaupunkiin jo 1950-luvun loppuun 
mennessä, mutta ne eivät saaneet toimintapohjaa, joka olisi taannut liiketoiminnan 
jatkumisen. Omalla tavallaan - myös omista ansioistaan - Jyväskylän Konttorikone 


nousi 10 - 15 vuodeksi lähes monopoliasemaan koko maakunnassa, josta 1960- 
luvun alussa tehtiin lääni. 


Jyväskylän Konttorikoneella oli 1950-luvulle tultaessa vanhastaan hyvät suhteet 
edellä mainitun Schaumannin lisäksi muihin suurin Keski-Suomen metsäalan 
yrityksiin - ja jokaisella maan suurella metsäteollisuusyhtiöllä oli iso yksikkönsä 
Keski-Suomen läänin alueella. Konttorikoneen omistajat ja vanhat työntekijät 
myös muistavat, ettei Jyväskylän liike-elämän sydämessä Kauppakadulla ollut 
konttoria tai liikettä, joka ei olisi ostanut nimenomaan ”meiltä”. 


Jo 1940 - 1950-luvun vaihteessa myymälän varsin pientä tilaa tehostettiin asetta- 
malla sen seinille esittelyhyllyt, joihin sijoitettiin saatavilla olevia tarvikkeita 
kulloinkin olleen valikoiman mukaan. Nähtävillä oli - luonnollisesti aikansa 
tarjoaman materiaalin mutta myös kysynnän mukaan - pientarvikkeita, joita kadul- 
ta sisään poikkeava asiakas saattoi olla kysymässä. Suuret asiakkaat luonnollisesti 
hoitivat tilauksensa joko heille tehtyjen esittelyjen myötä, kirjeitse tai puhelimella. 


Myymälään - jonka tilat tätä päivää ajatellen olivat minimaalisen pienet - hankit- 
tiin myös varsin varhain kaksi lasivitriinin tapaista matalaa myyntitiskiä. Vitril- 


neissä etenkin myöhempinä vuosina säilytettiin arvokkaampaa tavaraa, aluksi 
esimerkiksi lahjoiksi tarkoitettuja kultaterin varustettuja arvokyniä tai paljon myö- 
hempinä vuosina pienlaskimia, jotka muusta säilytystilasta olisivat saattaneet liian 
helposti kadota satunnaisen vierailijan mukana. 


Myymälässä ja siitä takahuoneeseen vievän käytävän varrella - kaikkialla, missä oli 
vapaata seinätilaa, oli katon rajaan asti ulottuvat hyllystöt, joiden alaosassa oli 
1960-luvun alussa jalopuiset veto-ovin varustetut kaapistot. 


Konttoritarvikemyymälä 1960-luvun lopussa liikkeen 40-vuotispäivän aikaan. 


24. 

Matkakirjoituskoneet oli sijoitettu tiskien taakse ja osin viereenkin hyllyjen keski- 
osaan - niiden kotelot olivat korkeimpana hyllyissä, mistä myyjät sitten jakkaran 
avulla kipusivat ne ottamaan aina kun kone tuli myydyksi. Matkakirjoituskoneiden 
kysyntä kasvoi 1950-luvulla melkoiseksi: oli melkein tapana ostaa niitä nuorille 
joko joulu- tai ylioppilaslahjoiksi. Liikkeen valikoimissa oli vuosien varrella mm. 
Hermes-merkkisiä matkakirjoituskoneita, mutta 1960 - 1970-luvulla suosituin 
niistä ilmeisimmin oli Olivetti Lettera, joka modernin muotoilunsa ja värivalikoi- 
mansa kautta saavutti nuorten suuren suosion. 


Konttoreissa tarvittavan paperimateriaalin ohessa erilaisilla mapeilla, kansioilla, 
vihkoilla ja muilla perinteisillä paperille tehtäviin muistiinpanoihin pohjautuvalla 
materiaalilla oli vielä tuolloin taattu kysyntänsä etenkin kun oltiin yliopisto- ja 
koulukaupungissa, joissa tuhansia opiskelijoita istui luennoilla kirjaamassa muis- 
tiin luennoitsijan jakamaa tietoa. Koululaiset tarvitsivat perinteisiä ohuempia tai 
paksumpia vihkoja - jossain vaiheessa legendaksi tuli muovilla päällystetty musta- 
kantinen vihko, jota sittemmin alkoi tulla markkinoille eri paksuisina ja sivukool- 
taankin erilaisina versioina. Myös vanhoja sinikantisia vihkoja oli oltava myynnis- 
sä, 1960-luvulla värikkäät pahvikantiset vihkotkin tekivät tuloaan. 


Ja kyniä tarvittiin. Vielä 1950-luvulla mustetäytekyniä korjautettiin paljon, mutta 
ne alkoivat 1960-luvun lopussa olla mennyttä aikaa muualla kuin suurten johtajien 
nimikirjoituksissa. Kuulakärkikynät vaihdettavine säiliöineen olivat myös jo 
tulleet markkinoille. 

Tarvikemyymälä 1960-luvun lopussa. 

Konttorien tarvikkeista liikkeessä oli esillä lävistäjiä ja nitojia tarvikkeineen, 
teroituskoneita (joita vielä 1950-luvulla oli korjautettukin), mutta luonnollisesti 
myös laskukoneiden paperirullia ja kirjoituskoneiden nauhoja. Eeva Lemilä 
naureskelikin uusille myyjille alan vaativan myös englannin kielen taitoa: lukuis- 
ten konetyyppien nauhoista piti ymmärtää mitä tarkoitta black ja mitä black/red. - 
Kaiken kaikkiaan Jyväskylän Konttorikoneella oli laajin tarvikevalikoima ainakin 
koko Keski-Suomen läänin, jollei vielä laajemmalla alueella. 


Vanhat asiakaskontaktit olivat niin vahvat, ettei ”myyntihallin” koko tuohon 
aikaa merkinnyt mitään. Laajat avarat liiketilat olivat vielä kaiken myynnin osalta 
tuntemattomia, hallien aika koitti vasta paljon myöhemmin, tärkeämpää oli, että 
vuosia aiemmin syntynyt asiakkaan ja myyjän välinen luottamus toimi. Kuten 
Schaumannin silloinen konttoripäällikkö Eero Horttanainen totesi Jyväskylän 
konttorikoneen 50-vuotisjuhlassa melkein yhtä vanhasta liikesuhteesta: käytiin 
luottamuskauppaa, ei tavarakauppaa. 


Vielä 1940-luvun lopulla käytetynkin koneen saanti myytäväksi oli harvinaista. 
Jos niitä saatiin, ne olivat kysyttyä tavaraa ja niitä varattiin parhaille asiakkaille. 
Sodan jälkeen 1950-luvun alussa lähes ensimmäisinä koneina Konttorityö sai 
myytäväkseen itäsaksalaisia Rheinmetall-koneita. Myöhemmin alettiin Ruotsista 
saada Odhner-laskukoneita ja Olli Selin siirtyi A.I. Lemilän aloitteesta huoltotyön 


lisäksi myös myyntitehtäviin. 


Kun koneita alkoi tulla enemminkin, myymälän tilat eivät antaneet mahdollisuutta 
pitää suurimpia koneita esillä. Niitä myytiinkin pitkään käymällä esittelemässä 
kone suoraan asiakkaalle. 


Konetarjonta monipuolistui jo 1950-luvulla siten, että Konttorikoneen valikoimiin 
tulivat Facitin kirjoitus- ja laskukoneet sekä Adler-kirjoituskoneet. Ne olivat 
pitkään pääartikkeleita. Merkittävä oli myös Rex Rotary-monistuskone, jonka 
kysyntä oli todella runsasta ennen valokopiokoneiden markkinoille tuloa. Ensim- 
mäiset valokopiokoneet olivat alkeellisia kaksiarkkikopiokoneita. Nykyaikaisem- 
mista valokopiokoneista Canon tuli markkinoille ensimmäisenä. 


Yhtä alkeellisia olivat ensimmäiset sanelukoneet. Niistä varhaisin oli parlografi, 
joita oli lähinnä sanomalehdissä mutta myös Jyväskylän kaupunginkansliassa. 
Parlografissa oli vaharulla jolle saneltiin, jokaisen käyttökerran jälkeen vaha 
pyyhittiin ja siitä otettiin kerros pois. Seuraavassa sanelukonetyypissä oli levyt, ja 
vasta sen jälkeen tulivat huomattavan kookkaat nauhurin tyyppiset sanelukoneet. 
Philipsin käteen mahtuva pieni sanelukone tuli markkinoille 1960-luvun puolessa 


välissä. 


Myyntityö vaati runsaasti matkustamista: tielle oli lähdettävä ”valssaamaan” - 
huonolla kelillä liukastelemaan - vaikkapa sää olisi ollut miten pelottava. Myynti- 


tapaan kuului, että asiakkaat tavoitettiin puhelimella, sovittiin tapaamisaika ja 
lähdettiin esittelemään. Erityisesti Olli Selinillä oli tapana hoitaa kunkin paikka- 
kunnan kaikki asiakkaat kerralla ja työtoverit myös muistavat, että Selin myi 
samalla matkalla kaiken tarvittavan kautta kirjoituskoneisiin - koko myynnissä 
olevan tavaran hallinta oli ainutlaatuista. Kunkin asiakkaan luona pyrittiin käy- 
mään parin kuukauden välein. 


Erilaisia asiakkaita luonnollisesti oli - niin ostosten määrän kuin luonteen mukaan. 
Kerran liikkeeseen sattui paikalle tunnettu tinkijä juuri päivänä, jolloin erään 
liikkeessä työskentelevän äidin tekohampaat, jotka olivat joko korjaukseen menos- 
sa tai sieltä tulossa, sattuivat olemaan avohyllyllä. Kun asiakas tinkimistään tinki, 
Selin osoitti hyllyyn ja sanoi asiakkaalle: ”Jos vielä jatkat, minullekin käy juuri 
noin!” 


Huolto 


Huolto oli kantanut Jyväskylän konttorikoneen konepulan vuosien yli: kun uuttaei 
saanut, oli sentään edes vähän vanhaa mitä korjata. Vaikka jälkiviisaasti ajatellen 
huoltokin oli pientä, se silti ilmeisimmin tarjosi 1940-luvulla vaihtelevasti työtä 
parille kolmelle miehelle, vaikka Lemilän veljesten liikkeen historiaan suoraan 
liittymättömät hankkeet huuliharppuineen ja muine vastaavine tuotteineen jätettäi- 
siin laskuista. 


Korjaamon henkilökuntaa 1950 - 1960-luvun vaihteen tienoilla. Vasemmalla Matti Saari, Lauri 
Raitava istumassa, Pekka Rouhiainen ja harjoittelija. 

Mekaanikkojen koulutus Helsingissä oli alkanut jo 1940-luvun alussa, mutta 
silloin oli kyse vain tiivistetyistä iltakursseista. Käytännön totuus ainakin Jyväsky- 
län verran Helsingistä pohjoisempana oli, että vanhempi ja osaavampi opetti 
nuorempaa liikkeeseen töihin tullutta. Vasta paljon myöhemmin maahantuojat 
alkoivat kouluttaa mekaanikkoja kukin omia laitteitaan varten. 


Liikkeen huolto työskenteli 1940-luvulla myymälän pienessä takahuoneessa, jossa 
saattoi ajoin olla neljäkin miestä yhtä aikaa töissä. Aluksi huollossa olivat A.I. 
Lemilä itse ja Heikki Fors&n ja tämän armeijassa olon ajan Lemilä ja Olli Selin. 
Lemilä opetti itse molemmat uusista mekaanikoista: vanhempi tiesi aina niksit 
paremmin ja myös työ neuvoi tekijäänsä. 1950-luvun lopulla mekaanikon oppiso- 
pimuskoulutus kesti neljä vuotta. 


Huolto siirrettiin vuoden 1955 alkupuolella liikkeen takahuoneesta kellarikerrok- 
seen, Tähän aikaan huollossa työskentelivät Forsenin ja Selinin lisäksi Lasse 
(Lauri) Raitava ja Matti Saari. Pekka Rouhiainen tuli aluksi juoksupoika-harjoitte- 
lijaksi, ja niin edelleen ahtaissa tiloissa työskenteli ajoin viisi miestä yhtä aikaa. 
Rouhiaisen tullessa lehti-ilmoituksen nähtyään paikkaa hakemaan, Kauppakadulla 
oli jo häntä ennen pitkä jono poikia työhön pyrkimässä - ala oli ilmeisen suosittua. 


Huollon työskennellessä Kauppakatu 17:n kellarissa kehitettiin liikkeeseen ensim- 
mäinen sisäinen viestintäjärjestelmä. Alakertaan vievien portaiden kaiteeseen 


Aikansa ohjelmointia oli kirjanpitokoneiden tankojen muokkaaminen asiakkaan tarpeita vastaavak- 
si. Kuvassa Heikki Forsen (kolmas oikealta) kurssilla Helsingissä. Myös A.I. Lemilä ohjelmoi 
koneiden tankoja. Kerran hänen vietyään uuden tangon Jämsän Säästöpankkiin huumorintajustaan 
tunnettu pankinjohtaja ilmoitti kovalla äänellä koko pankkisalille: *Nyt on taloon tullut uusi 


tangonopettaja!”. 


kiinnitettiin ovikello, joka soi huollon tiloissa. Siellä työskennelleille jokaiselle oli 
oma kutsunsa ja muutamat muistavat järjestelmän ulkoa vielä lähes 40 vuotta 
myöhemmin. 


Kun koneiden myynti oli normalisoitunut ja sitä myötä huoltojen määrä kasvamis- 
taan kasvanut, huolto jo viisi vuotta myöhemmin oli uuden muuton edessä: nyt 
siirryttiin liikkeestä korttelin päähän Vapaudenkatu 43:een. Sieltä huolto sai käyt- 
töönsä laajat hyvät tilat: erilliset iso työhuone ja koneiden pesuhuone tulivat käyt- 
töön. 


Liikkeeseen ostettiin 1960-luvun alussa uusi hieno pesukone laitteiden puhdistami- 
seen. Se oli länsisaksalainen ja Reutzigen-merkkinen. Pesukoneen sisällä puhdis- 
tettava laite pyöri lavalla, sen ympäriltä tuli neljästä suunnasta nestesuihkut ja sen 
lisäksi käsisuihkulla saattoi puhdistaa konetta tarkemmin. Aiemmin vastaava työ 
oli hoidettu käsipumpulla ja pensselein. Laite oli aikansa moderneimpia Suomessa. 
Muut konttorikonealan yrittäjät eri puolilta maata kävivät tutustumassa siihen. 


Huollon Vapaudenkadulla olon vuosiin sijoittuu myös liikkeen henkilökunnalle 
harvinainen muistikuva: johtaja suuttui. Kahdella huollon työntekijällä oli talvise- 
na sivu-urakkanaan lumen pudottaminen katoilta. Kerran Vapauden- ja Gumme- 
ruksenkadun Kunnallistalon vastaisissa kulmataloissa kattojen lumitilanne oli 
uhkaava, ja niin talonmies tuli pyytämään poikia kattohommiin. He lähtivät. Juuri 
samaan aikaan Lemilät tulivat kotiinsa Gummeruksenkatu 5:een lounaalle ja A.I. 
Lemilä näki lumitöitä tekevät mekaanikkonsa viereisen talon katolla. - Johtaja kävi 
ilmoittamassa mielipiteensä saman tien. 


Vain muutamaa vuotta myöhemmin huolto muutti Gummeruksenkatu 5:een, 
oikeastaan vain kadun kulman taakse silloisesta tilastaan ja aavistuksen lähemmäk- 
si myymälää. Sieltä saatiin laajat tilat, mutta ne sijaitsivat tavallaan viidessä eri 
kerroksessa: huoneiden välillä oli muutamia portaita vähän joka paikassa, mikä 
tietysti hankaloitti painavien koneiden siirtelyä. Alimpana olivat autotallit ja varas- 
to, siitä ylöspäin sorviosasto, wc-tilat, niistä ylöspäin kahden miehen työtilat ja 
pesuhuone, joista oli pääsy niin kadulle kuin autojen luo. Katutasossa oli töiden 
vastaanotto, johon tässä vaiheessa oli pestattu huollon sihteeri. Myös korjaamo- 
päällikkö Forsen työskenteli tässä tilassa. Ylimmällä kerrostasolla oli vielä työtilat 
neljälle miehelle. Jo Vapaudenkadulla olon aikana Tapio Nurmela oli tullut huollon 
palvelukseen ja hänen jälkeensä huoltoon tulivat myös Seppo Aronen, Kalevi 
Lehtinen, Olli Lampinen ja Reijo Palsa. Myynnin sihteerinä työskenteli Ulla-Maija 
Poskiparta. 


Huollon toiminta-alue oli jo 1950-luvun alussa hyvin laaja - myöhemmän Keski- 
Suomen läänin rajat eivät riittäneet. Idässä käytiin Pieksämäellä asti, pohjoisessa 
Viitasaarella, etelässä Jämsässä ja lännessä Kolhossa. Kun kuljetuskaluston saanti 
oli aivan ulkomaankauppaan liittyvistä syistä vaikeaa, ensi vuosina osa matkoista 

tehtiin linja-autolla, vaikka jo 1940-luvun loppuvuosina A.I. Lemilä sai ensimmäisen 
autonsa. Tuona aikana yöpymismahdollisuuksia maaseudulla oli vähän. Kun jollekin 
paikkakunnalle mentiin, seudun kaikki koneet pyrittiin huoltamaan kerralla ja joskus 
omien toiveiden mukaan yöpymisjärjestelyt olivat melko vapaamuotoisiakin. 


Jyväskylän Konttorikoneen osastolla Jyväskylän suurmessuilla vuonna 1961 vieraili myös tasaval- 
lan presidentti Urho Kekkonen. Kuvassa vasemmalla A.I. Lemilä, oikealla Eeva Lemilä. 

Liikkuminen maaseudulla helpottui kuljetuskaluston parantuessa. Forsen ja Selin 
olivat matkoilla usein kaksin, joskus myös Lemilä edellä mainittujen kanssa oli 
huoltomatkoilla omalla autollaan. Kerran he joutuivat myös onnettomuuteen, jossa 
A.I. Lemilä loukkasi jalkansa vaikeasti, mutta onneksi vauriot onnistuttiin korjaa- 
maan. 


Huollon toiminta-alue oli 1960-luvulle tultaessa laajentunut entisestään. Pekka 
Rouhiainen laskeekin tehneensä huoltoja viiden eri läänin alueella. Näinä vuosina 
läntisin huoltopaikka oli edelleen Hämeen läänin puolella oleva Kolho, jossa 
sijaitsivat Serlachiuksen suuret tehtaat. Työtä siellä oli niin paljon, että kahdelta 
mieheltä meni kesäaikaan siellä yli viikon, jos oltiin kolmisin liikkeellä matkasta 
selviydyttiin viikossa. Matka tehtiin jo tähän aikaan pakettiautolla. Huoltomatkat 


Kolhoon jatkuivat pari kymmentä vuotta ja Pekka Rouhiainen muistaa olleensa 
kaikilla matkoilla mukana. 


Pohjanmaan suuntaan, Vaasan läänin alueella käytiin Myllymäellä, jossa sikäläisen 
Keskon koneet huollettiin. Jyväskylästä sinne mennyt konttoripäällikkö oli niin 
tyytyväinen Konttorikoneen huoltotyöhön, että halusi sen jatkuvan uudessa toimi- 
paikassaankin. Itäsuunnassa Mikkelin läänin alueella käytiin niin Pieksämäellä 
kuin Kangasniemelläkin sekä pohjoisempana Kuopion läänin puolella sijainneessa 
Keiteleen kunnassa. Keski-Suomea kierrettiin Pihtiputaalta Jämsään ja Keuruulta 
Hankasalmelle, luonnollisestikaan ei saman matkan aikana. 


Myös Jyväskylässä oli suuria työkohteita, suurin niistä oli jo 1950-luvulla ja 
tulevina vuosinakin Valmetin Rautpohjan tehtaat. Vaikka matka liikkeestä sinne ei 
ollut pitkä, koneita tehtaalla oli niin valtavasti, ettei ollut mielekästä kuljettaa niitä 
liikkeen tiloihin huollettavaksi vaan mennä hoitamaan huolto paikan päällä. Val- 
metin koneiden huolto vaati parin - kolmen miehen päivien työn, koska tehtaalla 
oli reilut 150 huoltoa tarvitsevaa konetta. Valmet teki varhaisessa vaiheessa konei- 
den huollosta sopimuksen, jonka mukaan koneille tehtiin vuosittain ns. iso huolto 
jossa koneet pestiin ja sen lisäksi kaksi tai kolme kuivapuhdistusta, joissa koneista 
vain otettiin pölyt pois, puhdistettiin ja kiillotettiin. Myös Schaumanin tehtaiden ja 
kaupungin eri virastojen koneet tarjosivat paljon työtä kotikaupungin sisällä. 


Koneiden huoltamista haittasi 1940 - 1950-vaihteessa varaosien puuttuminen. Niin 
ne piti valmistaa itse ja niin Konttorityönkin tiloissa valmistettiin rattaita ja muita 
osia särkyneiden tilalle. Lemilän veljesten käden taitoja todella tarvittiin näinä 
vuosina, joskin joitain osia korjautettiin myös ulkopuolisilla. 


Pitkään 1950-luvulle kaikki koneet olivat käsikäyttöisiä, sähkökirjoituskoneita oli 
vain suurimpien työantajien tärkeimmillä konekirjoittajilla. Kuitenkin vielä pitkäl- 
le 1960-luvullakin koneet olivat periaatteessa mekaanisia, sellaisia olivat niin 
IBM:n kuuluisaksi tullut pallokirjoituskone ja sen jälkeen tulleet kirjasinkiekolla 
varustetut mm. Olivettin koneet. Etupäässä huollettaviksi tuli kirjoituskoneita ja 

laskukoneita. 1950-luvun lopulla markkinoille tulivat myös sähkölaskukoneet, 
joista sitten alkoi tulla jatkuvasti uusia ja uusia merkkejä ja aina vain kehitetympiä 
malleja. Seuraava merkittävä konetyyppi olivat monistuskoneet - Rex Rotary oli 
tavallisin, mutta Jyväskylän kaupungintalolla kaupunginkansliassa oli yksi todella 
harvoista suurista monistuskoneista, Ellams-merkkinen laite. Sen huolto - kuten 
useimpien pienempienkin monistuskoneiden - oli melkoista puuhaa monistusväri- 
en tahmeuden ja tarttuvuuden vuoksi. 


$ 


Huoltopäällikkö Pekka Rouhiainen. 


Myös kassakoneet tarjosivat paljon työtä huollolle. Aikansa suurimpana konttori- 
konekauppana pidettiin sitä, kun alkoholiliikkeet ostivat Sweda-merkkiset kassa- 
koneet myymälöihinsä. Useimmissa Alkon myymälöissä koneita oli useampia, ja 
niiden huolto tarjosi myös Konttorikoneelle runsaasti tehtävää, sillä yhden koneen 
huoltaminen kesti yli päivän. Kassakoneessa mm. oli 200 - 300 ruuvia, jotka 
huollon yhteydessä oli irrotettava ja käännettävä takaisin paikalleen. Suurien 
kirjanpito- ja laskutuskoneiden huolto kesti kolme päivää. Viime mainitut koneet 
olivat vielä 1960-luvulla niin painavia, että niitä siirtämään tarvittiin kaksi miestä. 
Kaiken kaikkiaan erilaisten ja -merkkisten koneiden tulva alkoi jo 1960-luvulla 
olla valtavaa. Pelkästään merkkejä oli useita kymmeniä ja jokaisella merkillä oli 


erilaisia malleja. 


Tällaisen konemäärän liikuttelu asiakkailta liikkeeseen tai toisin päin, myös liik- 
keen kahdessa eri paikassa toimiminen vaati suurta henkilökuntamäärää ja run- 
saasti kuljetuskalustoa. Korkeimmillaan huollon puolella oli töissä 14 henkeä ja 
kuljetuskalustona oli käytössä kolme pakettiautoa. 

Korjaamopäällikkö Heikki Fors&n. Forscnin ja Rouhiaisen käsien kautta kulki vuosien saatossa 
lähes 200 eri merkkistä ja -tyyppistä konetta. 


Liikkeen tilat laajenevat 


Jyväskylän Konttorikoneen seinänaapurina Kauppakatu 17:ssä oli alusta asti ollut 
sanomalehti Keskisuomalaisen myyntikonttori, joka myöhemmin laajeni toiseen 
kerrokseen. Toimitus ja kirjapaino sijaitsivat piharakennuksessa Kauppakadun ja 
Keskustien välissä. Lehti kuitenkin tarvitsi laajemmat tilat ja siirtyi kaupungin 
laidalle Aholaitaan uusiin tiloihin vuonna 1967. 


Keskisuomalaisen muuton jälkeen Jyväskylän Konttorikone hankki käyttöönsä 
lähes 160 neliömetrin tilat liikehuoneistonsa yläpuolelta. Vanhan alakerran liiketi- 
lan väliseinät purettiin ja myymälätilasta rakennettiin portaat yläkertaan. Väliseini- 
en purkaminen antoi lisää tilaa tarvikkeille, mutta suurin muutos tapahtui yläker- 
rassa, jonne Keskisuomalaisen entiseen johtokunnan kokoushuoneeseen muotoil- 


tiin näyttelyhalli koneille. 


Yläkerran konenäyttelyhallin pihanpuoleinen osa oli parvi- tai parvekemainen. 
Heti portaista oikealle oli esittelytilat kassakoneille ja sanelimille sekä yhden 
konemyyjän työtilat. Tästä myös päästiin sosiaalitiloihin, jotka nyt kasvoivat 
merkittävästi entisestä. 


Portaista vasemmalle oli kapeahkon käytävän tyyppisen tilan sivussa koneiden 
esittelytilaa, johon sijoitettiin lähinnä lasku- ja kirjoituskoneet ja muutkin pienko- 


neet. Tätä kautta päästiin suurempaan halliin, johon sijoitettiin enemmin tilaa 
vievät, lähinnä kopiokoneet. Hallin seinustoilla oli lisäksi myyjien työtiloja. 
Hallista päästiin johtajan huoneeseen, jossa ensi vaiheessa työskentelivät johtaja 
A.I. Lemilä ja myyntipäällikkö Olli Selin. Selinin jäätyä eläkkeelle Eeva Lemilä 
siirtyi alakerrasta tähän huoneeseen. Hallin toisella reunalla sijaitsi aiemman 
reskontran hoitajan, sittemmin kirjanpitäjä Marja-Leena Niemisen työhuone sekä 
myös kokonaan uusi tila, neuvotteluhuone. - Marja-Leena Nieminen oli tullut 
Konttorikoneen palvelukseen jo 1960-luvun puolivälissä ja työskenteli liikkeessä 
lähes 20 vuotta. 


Kirjanpitäjä Marja-Leena Nieminen kirjanpitokoneen ääressä. 


Lisätilojen järjestymisen myötä myös huolto saatiin samaan kiinteistöön myynnin 
kanssa. Huollolle järjestyi tilaa kolmen huoneen ja kahvitilan verran, joskin ajoit- 
tain myös kahvitilaa jouduttiin käyttämään työhuoneena. Tiloihin tehtiin pesuhuo- 
ne moderneine ilmastointeineen. Tässä vaiheessa huollon henkilökuntamäärä 
kasvoi entisestään. Heikki Forsen jatkoi korjaamopäällikkönä, Pekka Rouhiaisesta 
tehtiin mekaanisen puolen huoltopäällikkö. Tilantarve lisääntyi lisääntymistään, ja 
niin korjaamo siirtyi Kauppakatu 17:n Maatalon puoleiseen päähän. Työtä huollos- 
sa ja korjaamossa riitti niin paljon, että ajoittain töiden vastaanottoon tarvittiin 


kaksikin korjaamosihteeriä. 

A.I. ja Eeva Lemilä Jyväskylän Konttorikoneen 50-vuotispäivän alla esittelemässä koneiden 
kehitystä. 


Elektroniikka valtaa alan 


Elektronisten koneiden tulo konttorikonemarkkinoille alkoi vuoden 1966 syksyllä. 
Ensimmäisinä niistä tulivat suhteellisen pienet laskukoneet. Alkuvaiheessa konei- 
den hinnat olivat korkeat, mutta putosivat varsin nopeasti. Ensimmäisenä Facit 
päätti järjestää suuren kampanjan ja tilasi vuonna 1969 Sharpilta Japanista yli 200 
konetta. Kuitenkin vielä tuolloin asenne elektronisiin koneisiin oli, että niitä 
pidettiin liian hinnakkaina tavallisia asiakkaita ajatellen. Niinpä vain vähän ennen 
elektronikonekampanjaansa Facit avasi Ruotsissa mekaanisia laskukoneita valmis- 
tavan uuden tehtaan. 


Elektronisten laskukoneiden myyntikampanja onnistui siinä mielessä loistavasti, 
että koneet myytiin välittömästi - ne loppuivat heti kampanjan alussa. Niitä ei ollut 
varauduttu tilaamaan lisää. Menekkiä kuitenkin oli ja niinpä Canon saatuaan 
suuren erän koneita Suomeen ilman kampanjoita sai ne myydyksi ja nousi markki- 
najohtajaksi saman tien. Jyväskylän Konttorikone myi ensimmäisen putkinäytöllä 
varustetun Canon-merkkisen elektronisen laskukoneensa vuonna 1966 Are Oy:lle 
palkanlaskentakoneeksi. Kone painoi 16 kiloa ja sen hinta oli tuolloin 6 600 mark- 


kaa. Tuohon aikaan Ford Anglia-merkkinen henkilöauto maksoi vain hieman 
enemmin kuin yksimuistinen laskukone. 1990-luvun lopussa vastaavan laskuko- 
neen hinta olisi noin 30 markkaa. 


SLT MIS 22 
Ekonomi Jukka Lemilä ja Are Oy:lle vuonna 1966 myyty 
elektroninen laskukone. 


Elektronisten koneiden kehitykselle oli tyypillistä, että uusia merkkejä tuli markki- 
noille jatkuvasti. Niin koneiden hinnat romahtivat 1970-luvulla: aina uuden tuot- 
teen tultua kilpailijat toivat markkinoille nopeasti kymmeniä vastaavia koneita. 
Hintasota oli tiukkaa ja se pudotti koneiden hintoja. Tämä tapahtui niin kirjoitus-, 
lasku-, kassa- kuin kopiokoneiden suhteen. Yleensä uusia laitteita toivat markki- 
noille Kaukoidän suurvalmistajat. Kaukoidässä myös valmistettiin koneita euroop- 
palaisille merkeille. Kuitenkin varsin pian kaikissa tuotteissa päädyttiin kymmen- 
kuntaan merkkiin. 


Uusien koneiden tulo tuntui erittäin tuottavan myynnin lisäksi myös konehuollon 
puolella. Uusien koneiden huoltoa varten piti henkilökunta kouluttaa uudelleen, 
sillä niiden järjestelmä oli aivan erilainen kuin mekaanisten koneiden. Jyväskylän 
Konttorikone oli hyvin kehityksen virrassa mukana, sillä jo 1960-luvun lopulla 
liike järjesti koko huolto- ja korjaamohenkilökunnalleen iltakurssin elektronisten 

koneiden huollosta. Kurssin piti insinööri Erkki Levy. Henkilökunta velvoitettiin 
osallistumaan kurssille, osa jaksoi sen loppuun, toiset jäivät mekaanisten koneiden 
huollon tehtäviin. Tämä takasi Jyväskylän Konttorikoneelle ehdottoman etulyönti- 
aseman koko maakuntaa ajatellen: muut jyväskyläläiset liikkeet eivät olleet lain- 
kaan perehtyneet elektroniikkaan ja niin liike sai entistä vahvemman hallitsijan 
roolin myös huoltopuolella. 


Sama oli tilanne myyntipuolellakin. Jyväskylän Konttorikone oli maakunnan 
vanhin ja suurin alan yrittäjä, sillä oli laajin kone- ja tarvikevalikoima ja sillä oli 
vakaat suhteet suuriin asiakkaisiin. Koska asema koko maakunnassa oli näin 
merkittävä, oli pystyttävä myös tarjoamaan asiakkaille mahdollisimman paljon. 


Jo 1960-luvulla oli alettu tehdä maahantuojien kanssa kirjallisia sopimuksia edus- 
tettavista merkeistä. Myöhemmin muuttui hyvinkin tarkaksi se, että kullakin 
maahantuojalla oli kullakin alueella yksi tehtaan valtuuttama ja kouluttama jälleen- 
myyjä, jolla oli yksinmyyntisopimus tietyn merkkisiin koneisiin. Normaalisti 
saman koneen edustusta ei annettu samalla alueella kahdelle yrittäjälle. Tällä myös 
turvattiin, ettei saman tuotteen suhteen syntynyt hintakilpailua. Tämä osaltaan 
takasi konttorikonemyynnin tuottavuutta. 


Konttorikoneen henkilökunta vuonna 1979 liikkeen 50-vuotispäiväkuvassa. 


Maahantuojien osalta oli myös hyvin tarkkaa, ettei maakunnan yrittäjällä ollut 
kilpailevia tuotteita tarjolla. Kuitenkin Jyväskylän Konttorikoneella oli poikkeava 
asema moniin muihin koko Suomenkin konttorikoneliikkeisiin nähden maakunnal- 
lisen valta-aseman vuoksi. 

Asiakkaiden monipuolisen palvelemisen vuoksi Lemilät perustivat toisen yrityk- 
sen, Jyväskylän Toimistotyön ja osa merkkiedustuksista kirjattiin tämän yrityksen, 
jonka toimitusjohtajana papereiden mukaan oli Eeva Lemilä, nimiin. Käytännössä 
yritykset sulautuivat toisiinsa, mutta toista yritystä tarvittiin valtakunnallisen 
mainonnan vuoksi. Tosiasiassa maahantuojillekin tämä toiminta oli julkinen 
salaisuus, johon vuosikausiin ei puututtu vaikka varmasti kilpailijoiden ilmoittelua 
seurattiin niin paljon, että huomattiin kahden jyväskyläläisyrityksen toimivan 
samassa osoitteessa. 


Pariisilaisen katutaiteilija Rayn näkemys Eeva ja A.I. Lemilästä syksyllä 1978. 


Joidenkin ongelmien ohella paljon hilpeyttäkin asian ympärillä oli. Esimerkiksi 
korjaamon ja huollon seinillä oli mainostauluja, joissa toisella puolella oli Facitin, 
toisella puolella Olivettin mainos. Tauluja käännettiin lähinnä kohteliaisuussyistä 
sitä mukaa, minkä maahantuojan edustaja tuli liikkeeseen vierailulle. Joskus vas- 
taavasti vieraan tullessa pikavauhdilla vaihdettiin näyteikkunaan aivan toisenmerk- 
kiset koneet, mitä siinä vielä aamulla oli ollut. Kerran taas kantavasta äänestään 
tunnettu juuri Facitin ostanut asiakas tuli liikkeeseen Olivettin edustajien vierailles- 
sa hämmästelemään, mihin kaikki liikkeen Facitit ovat hävinneet. 


Tilanne kilpailevien edustusten suhteen muodostui tiukimmaksi kopiokoneiden 
osalta. Jyväskylän Konttorikone oli mukana konttorikoneliikkeiden perustamassa 
Finnculator-nimisessä hankintayhtiössä, joka toi maahan mm. Sharpin koneita, niin 
valokopiokoneita kuin pienempiäkin. Canonilla oli varsin merkittävä asema valo- 
kopiokonemarkkinoilla, jopa sen nimi painoi usein konevalinnoissa. - Konttorikone 
oli järjestänyt niin, että Canonin kopiokoneet olivat esillä liikkeen konehallissa, 
Sharpin koneita esiteltiin toisaalla liikkeessä. 


Canonin myyntipolitiikka kiristyi 1970-luvun lopussa. Niin myös Jyväskylän 
Konttorikoneelta alettiin vaatia, että oman tuontirenkaan maahan tuoman Sharpin 
mainostamisesta, myynnistä ja huollosta olisi luovuttava kokonaan. Tämä oli 
liikkeen kannalta ollut odotettavissakin, koska Canon oli alkanut perustaa suurem- 

piin kaupunkeihin omia myyntipisteitään. Kuitenkin Konttorikoneen asenne Cano- 
nin vaatimuksiin oli, että suostumalla niihin liike menettäisi oman päätösvaltansa. 
Päädyttiin mieluummin pysymään itsenäisinä ja säilyttämään päätösvalta omissa 
käsissä. Canon tarjosi Konttorikoneen myytäväksi myöhemmin mm. laskukonei- 
taan, mutta liike ei enää ollut halukas yhteistyöhön. 


UUSISSA TOIMITILOISSA 1986 - 
Tilojen laajentaminen 


Kun 1970-luvulla mekaanisten ja elektronisten aina vain uudentyyppisten konei- 
den huolto vaati entistä enemmin tilaa, huolto oli taas muuton edessä. Nyt se siirtyi 
Gummeruksenkatu 7:ään, kolmessa eri tasossa sijaitseviin tiloihin. Tällöin elektro- 
nisia koneita huolsi viisi miestä ja mekaanisella puolella oli seitsemän mekaanik- 
koa. Lisäksi tarvittiin jo toinen pakettiauto pelkästään kuljettamaan koneita liik- 
keen yhteydessä olevan varaston ja huollon väliä. 


Konttorikoneella alkoi olla myös pulaa varastotiloista. Vuosien saatossa oli Kaup- 
pakatu 17:stä vuokrattu niin Keskisuomalaisen konttorin kuin toisena seinänaapu- 
rina olleen liikehuoneiston tarpeettomat varastotilat. Ne eivät kuitenkaan täyttäneet 
toiveita sekä ahtautensa että kiinteistössä sattuneiden vesivahinkojen vuoksi. - 
Lisätilasta siis oli kova tarve. Harkinnassa jo oli siirtyminen lukuisten muiden 
suurten liikkeiden tapaan pois kaupungin keskustasta. 


Konemyyntitilat Kauppakatu 17:n toisessa kerroksessa. Kuvassa vasemmalta Jukka Lemilä, 
päämiehen edustaja Seppo Nihtilä, A.I. Lemilä, Tuomo Kilpinen ja Eeva Lemilä, 


Keskisuomalaisen kirjapainon siirryttyä Aholaitaan 1960-luvun lopussa sen van- 
han kirjapainon tiloihin sijoittui Jyväskylän konservatorio. Konservatoriolle alet- 
tiin 1980-luvun alussa rakentaa uudisrakennusta Yliopiston viereen Pitkä- ja 
Voionmaankatujen kulmaan. 


Uuden rakennuksen alettua nousta aloitettiin kaupankäynti vanhoista tiloista. 
Aluksi konservatorio hieroi talosta kauppaa Jyväskylän kaupungin kanssa. Kau- 
pungin päättäjät eivät kuitenkaan asettuneet tukemaan ostoa. Konservatorion 
kannalta tilanne oli muodostumassa tiukaksi, sillä uusi rakennus vaati välttämättä 
vanhan myynnistä tulevia varoja. 


Joulukuussa 1982 neuvottelut kaupungin ja konservatorion välillä juuttuivat jäl- 
leen kerran paikalleen. Niissä oli konservatorion puolesta mukana Lemilöiden 
vanha ystävä, varatuomari ja myöhempi maakuntaneuvos Veikko Hyytiäinen, joka 
tiesi myös Konttorikoneen tilaongelmista. Kun kaupungin kanssa ei syntynyt 
tulosta ja neuvottelut juuttuivat paikalleen, Hyytiäinen otti yhteyttä Lemilöihin 
tiedustellen, olisivatko he etuoikeutettuina Kauppakatu 17:n osakkeenomistajina 
valmiita ostamaan konservatoriorakennuksen. Asiasta neuvoteltiin Jyväskylän 
entisen kaupunginjohtajan Veli Järvisen kanssa. Kauppa päätettiin samantien, 
kauppakirja tehtiin itsenäisyyspäivänä 1982 ja konservatorio sai kipeästi tarvitse- 
mansa varat heti seuraavana arkipäivänä. Kaupan taustalla oli myös se, että tontilla 
oli käyttämätöntä rakennusoikeutta. 


Konttorikoneella oli alunperin tarkoituksena siirtyä konservatorion tiloihin. Siirty- 
mistä kuitenkin jarrutti se, että asemakaavassa konservatorion rakennus oli merkit- 

Beva Lemilä kesäkuussa 1989 eläkkeelle jäännin aikaan, 


43 


44 


ty joko oppilaitokseksi tai kirjapainoksi ja liikkeen siirtyminen sinne olisi vaatinut 
yhtiöjärjestyksen muutosta, johon taloyhtiö ei aluksi suostunut. Huolto ja varastot 
siirrettiin konservatoriorakennukseen ja tarkoituksena oli myöhemmin siirtää sinne 
myös toimisto- ja näyttelytilat. Kuitenkin havaittiin talon käyttöhankaluudet, siinä 
esimerkiksi ei ollut tavaroiden siirtämistä ajatellen välttämätöntä hissiä ja tilat 
olivat muutenkin varsin sokkeloiset. Etuna taas olivat pihalla sijainneet runsaat 
pysäköintitilat. 


Taloyhtiön kanssa käytiin pitkät, lähes puolitoista vuotta kestäneet neuvottelut 
tulevista ratkaisuista. Niiden aikana jo entuudestaan olleen lisäksi saatiin uutta 
rakennusoikeutta, jonka taloyhtiö halusi käyttää hyväkseen ja ryhtyi suunnittele- 
maan Keskustien varteen uutta asuinrakennusta. Se kuitenkin edellytti konservato- 
riorakennuksen purkamista, joten uuden talon rakentaminen oli Konttorikoneen 
päätöksistä kiinni. 


Rakennusmaasta ja -töistä oli 1980-luvun aikana kova kilpailu. Niin Keskitalon 
tontin suhteenkin rakennusliikkeet kävivät lähes huutokauppaa. Koko neuvottelu- 
jen ajan A.I. Lemilä edellytti, että jos konservatorio purettaisiin, tontin uusista 
rakennuksista pitäisi saada Konttorikoneelle sen tarvitsemat suuremmat liiketilat. 


Jälkikäteen Jyväskylän Konttorikoneen toimitusjohtaja Jukka Lemilä on nimennyt 
konservatorion oston isänsä A.I. Lemilän kaikkien aikojen loistavimmaksi liiketoi- 
meksi. Kun sopu tulevista ratkaisuista taloyhtiön kanssa syntyi, sovittiin konserva- 
torion purkamisesta ja asuinkerrostalon, jonka pohjakerroksessa olisi liikehuoneis- 
toja rakentamisesta Keskustien varteen. Konttorikoneen kannalta merkittävintä oli, 
että se saisi Gummeruksenkadun puolelle oman kaksikerroksisen liikesiiven, jossa 
olisi yhteensä noin tuhannen neliön tilat, joista osa sijaitsisi kellarikerroksessa. 
Aluksi oli pieniä epäilyjä siirtymisestä pois Kauppakadun varrelta, vaikka matkaa 
uusiin tiloihin oli Kauppakadulta kenties parikymmentä metriä. Erittäin tärkeätä 
oli, että Konttorikone saattoi alusta asti olla mukana uusien tilojen suunnittelussa 
ja niin ne pystyttiin hyödyntämään parhaalla mahdollisella tavalla liikettä ajatellen. 


Pitkien neuvottelujen jälkeen (jotka itse asioissa alkoivat aivan toisen yrittäjän 
kanssa) kesällä 1984 tontin rakennusoikeudet luovutettiin tarjousten perusteella 
Rakennusliike Tynkkynen Oy:lle. Jyväskylän Konttorikone sai myös sovituksi, että 
rakentaminen aloitetaan nimenomaan sille tulevista tiloista, ja asuinrakennus seu- 
raisi vasta myöhemmin. Tämä oli välttämätöntäkin, sillä asuintalosta aloittaminen 
olisi edellyttänyt konservatorion välitöntä purkamista, mikä taas ei ollut mahdol- 
lista siellä olevan Konttorikoneen varaston vuoksi. Uudet rakennukset suunnitteli 
arkkitehtitoimisto Raimo Halonen Ky. 


Rakentaminen alkoi vuoden 1985 maaliskuussa ja jatkui vuoden loppuun. Uusiin 
liiketiloihin päästiin muuttamaan maaliskuussa 1986. Rakentamisen viime vaiheet 
olivat hyvin raskaita koko Lemilän perheelle A.I. Lemilän sairastuttua vakavasti. 


Työnjakona oli ollut, että A.I. Lemilä hoitaa kaikki rakennusprojektiin liittyvät 
asiat, ekonomi Jukka Lemilä puolestaan liikkeen normaalin johtamisen ja kone- 
myynnin asiat ja Eeva Lemilä mm. rahaliikenteen, joka oli tähän aikaan rakennus- 
työn vuoksi vielä tavallista paljon runsaampaa. Viime mainittujen työmäärä lisään- 
tyi joksikin aikaa valtavaksi, liikkeen kalusteiden hankinnassa oli tulla kiire pel- 
kästään liian paineen aiheuttaman väsymyksen vuoksi. A.I. Lemilä toipui ja liike 
avattiin ennakkosuunnitelmien mukaan. 


Uuden Konttorikoneen julkisivu keväällä 1986. 


Sitä ennen kuitenkin niin koneet kuin tarvikkeetkin piti siirtää uusiin tiloihin. Jo 
rakentamisen aikana oli monen mielessä käynyt ajatus, ettei liikkeestä ikinä löytyi- 
si riittävästi myytävää täyttämään konttorikonetavarataloksi suunniteltua tilaa: jos 
ennen oli ollut näkyvillä kymmenen kappaletta kutakin tarviketta, nyt niitä piti olla 
sata. Tarvikepuolen tavaroiden esille asettelun hoitivat pääsiäisenä 1986 Ritva 
Björkman (o.s. Lemilä) Irma Ahonen ja Eija Kurki. Vaikka uuden laajan tilan täyt- 
täminen alussa tuntuikin melkein ylivoimaiselta, urakassa mukana olleiden koke- 
mus osui jopa niin paikalleen, ettei tarvikkeiden sijoittelua pitkään aikaan tarvinnut 
edes vaihtaa. 


Pihatasossa olevaan kerrokseen sijoitettiin varasto, työhuone- ja näyttelytiloja, 
arkisto sekä entistä paljon ehommat henkilökunnan sosiaalitilat. Ilahduttavana 
asiana henkilökunta piti ennen kaikkea modernin ruokailutilan saantia. Katutasoon 
tuli konttori tarvikkeiden valintamyymälä, pienkonemyynti, huollon töiden vas- 
taanotto ja mekaanisen huollon huoltopäällikön työtila. Toisessa kerroksessa 
sijaitsi pääosa konemyynnistä, toimisto-, neuvottelu- ja koulutustilat, elektroniik- 
kahuolto ja osa mekaanisesta huollosta sekä korjaamopäällikön työskentelytilat. 

Uuden liikkeen avajaiset olivat 2. päivänä huhtikuuta 1986. Uutta tilaa markkinoi- 
tiin nimenomaan konttorialan tavaratalona: asiakkaita varten oli ostoskärryt ja - 
korit, hissillä pääsi suoraan pihalla sijaitsevalle pysäköintialueelle ja näin ostoksia 
ei entiseen tapaan tarvinnut sen enempää asiakkaan kuin henkilökunnankaan 
kantaa pitkiä matkoja. Myös uusi noin 20 metriä pitkä näyteikkunarivi toi uutta 
ulottuvuutta liikkeeseen - ensimmäistä kertaa tarvittiin myös somistajan palveluita. 
Lisäksi kaikki palvelut sijaitsivat nyt samassa talossa. Uusiin tiloihin muuttamisen 
aikaan liikkeen myyntitehtävissä ja huollossa työskenteli molemmissa 10 henkeä 
ja muissa tehtävissä 12 henkeä. 


Liikkeen johto vaihtuu 


A.L Lemilä tuli eläkeikään vuonna 1979. Aiemmista hieman päinvastaisista pu- 
heistaan huolimatta hän ei ollut halukas siirtymään oloneuvokseksi etenkin kun 
puolisolla, Eeva Lemilällä oli vielä virallisiakin työvuosia jäljellä. Seuraavina 
vuosina käynnistyivät hankkeet lisätilan saamiseksi, ja A.I. Lemilän mukaan 
rakentaminen siirsi hänen eläkkeelle jäämistään entisestään. 


Lemilän perheeseen oli 1940 - 1950-luvulla syntynyt kolme lasta, Ritva, Jukka ja 
Maija. Ritva Lemilän (myöh. Björkman) nuoruuden ajatuksena oli - koska liike- 
elämä kiinnosti - tulla perheyrityksen palvelukseen ja kenties joskus tulevaisuu- 
dessa jatkaa äidin tehtävissä liikkeessä. Kuitenkin pian kauppakorkeakouluopinto- 
jen jälkeen solmittu avioliitto sitoi Turkuun puolison perheyrityksen palvelukseen. 
1990-luvun lopussa Ritva Björkman työskentelee Turussa konttorikoneyrityksen 
johtotehtävissä. 


Vanha ja uusi johtaja, A.I. ja Jukka Lemilä 


Myös Jukka Lemilää kaupallinen ala kiinnosti. Hänkin hakeutui Turun kauppakor- 
keakouluun ja valmistui ekonomiksi vuonna 1969. Jo sitä ennen hän oli työsken- 
nellyt kesäisin perheen yrityksessä niin juoksupoikana kuin myynnin apuna. A.I. 
Lemilän sairastuminen toi Jukka Lemilän Jyväskylän Konttorikoneen apulaisjohta- 
jaksi jo hieman ennen valmistumista. Hänen tarkoituksensa oli ollut valmistumisen 
jälkeen mennä jonkin konttorikoneiden maahantuojan palvelukseen kokemusta 
kartuttamaan, mutta muuttuneen tilanteen vuoksi nämä hankkeet jäivät. 


Nuorin lapsista Maija Lemilä valmistui vuonna 1973 Jyväskylän Kauppaopistosta 
ylioppilasmerkonomiksi ja jatkoi sen jälkeen pari vuotta taloustieteen opintoja 
Jyväskylän yliopistossa. Myös hän oli kesätöissä perheyrityksessä opiskeluaikana, 
sitten tuli aluksi tilapäiseksi apulaiseksi konttorikonenäyttelyn järjestelytehtäviin, 
mutta jäi pysyvästi liikkeen palvelukseen. 1970-luvulta alkaen Maija Lemilä toimi 
Jyväskylän Konttorikoneen myynnin assistenttina ja myyntisihteerinä. 


Jyväskylän Konttorikone toimi aluksi toiminimenä. Vuoden 1962 lopussa yritys 
muutettiin kommandiittiyhtiöksi, ja sen äänettömäksi yhtiömieheksi tuli liikkeen 
korjaamopäällikkö Heikki Forsen, jonka toiminnalla liikkeessä oli suuri merkitys. 
Kommandiittiyhtiö aloitti toimintansa vuoden 1963 alussa. Heikki Forsen oli 
äänettömänä yhtiömiehenä huhtikuun 1977 alkuun, jolloin hän myi osuudestaan 
puolet Eeva Lemilälle ja toisen puolen Jukka Lemilälle. Jyväskylän Konttorikone 
muutettiin osakeyhtiöksi vuoden 1977 joulukuussa. Osakkeet omistivat A.I., Eeva, 
Jukka ja Maija Lemilä sekä Ritva Björkman. 


Konttorikoneen väki 60-vuotisjuhlakuvassa vuonna 1989. 

Kun liike oli saatu vakaasti uusiin tiloihin ja yrityksen 60-vuotispäivät oli vietetty, 
A.I. ja Eeva Lemilä jäivät eläkkeelle. A.I. Lemilä oli tuolloin 74-, Eeva Lemilä 
68-vuotias. A.I. Lemilä oli toiminut liikkeen palveluksessa samaiset 60 vuotta. 
Eläkkeelle lähteminen myös tarkoitti totta: he saattoivat toki käydä liikkeessä 
kahvilla päiväkävelyn yhteydessä, mutta työasiat jätettiin kerralla. 


A.I. Lemilä jatkoi osakeyhtiön hallituksen puheenjohtajana ja Eeva Lemilä halli- 
tuksen jäsenenä. Pakolliset yhtiökokoukset järjestettiin perhepiirissä talvisin kau- 
pungissa, kesäisin usein huvilalla, mutta varsinaiseen asioiden hoitoon A.I. Lemilä 
ei ole puuttunut kuin tiedustelemalla miten liiketoiminta sujuu ja onko tultu toi- 
meen. Talvet kuluvat Espanjassa, kesät Muuramen huvilalla puutarhaa hoitaessa. 


Etenkin pitkäaikaisen henkilökunnan yhteinen mielipide oli, että tuntui kuin isä ja 
äiti olisivat lähteneet - vaikka kaikki tiesivät vapauden jo todella tulleen ansaituksi. 


Laman vuodet 


Eeva ja A.I. Lemilän jäätyä eläkkeelle ekonomi Jukka Lemilästä tuli Jyväskylän 
Konttorikoneen toimitusjohtaja ja yo-merkonomi Maija Lemilästä konttoripäällik- 
kö. A.I. Lemilän tehtävät siirtyivät valtaosin uudelle johtajalle, Eeva Lemilän 
tehtävistä valtaosa Maija Lemilälle, minkä vuoksi hänen oli luovuttava myyntisih- 


4 VAAN 


Lemilät perhekuvassa. Edessä A.I. ja Eeva Lemilä, takana vasemmalta Mervi, Jukka ja 
Maija Lemilä. 

teerin tehtävistä. Kun jo oltiin siirtymässä atk-aikaan, tarjousten teko siirrettiin 
myyjien tehtäväksi, vaikkei vielä tuohon aikaan kaikilla ollut omaa työasemaa. 
Palkanlaskenta ja henkilöstöasiat olivat konttoripäällikön suurin tehtäväkenttä, 
mutta myös lukuisia muita tehtäviä puhelinkeskuksen hoitamista myöten siirtyi 
seuraavina vuosina hänelle. 


Koko maata ravistanut lama alkoi 1980 - 1990-luvun taitteessa, mutta konttoriko- 
nealalla se alkoi tuntua vuonna 1992. Myynnin katteet alkoivat pienentyä, kilpai- 
lu koventua ja suuri osa asiakaskuntaa pyrki leikkaamaan kulujaan ja säästämään 
myös konehankinnoissa. Konttorikoneen kannalta Jukka Lemilän joutuminen 
pitkälle sairaslomalle juuri kun liike olisi tarvinnut nopeasti asioihin reagoivaa 
johtoa ja strategia-suunnitelmia hankaloitti tilannetta entisestään: hän kyllä yritti 
sairaalasta puhelimen avulla hoitaa asioita, mutta paikalla olo olisi tuona aikana 
ollut välttämätöntä. 


Vaikeana aikana kustannuksien säästämiseksi jouduttiin myös henkilökunnan 
osittaiseen lomauttamiseen - koko väki teki jonkinaikaa nelipäiväistä työviikkoa. 
Vastaaviin lomautuksiin jouduttiin samaan aikaan joka puolella. 


Jyväskylän Konttorikone teki vuonna 1992 historiansa suurimman tappion. Liike 
kuitenkin toisin kuin lukuisat muut konttorikonealan vanhemmat liikkeet selvisi 
hankalasta ajasta ja niin Konttorikone on 1990-luvun lopussa Suomen vanhin 
edelleen toimiva konttorikoneliike. 


Toiminnan mukauttaminen uuteen aikaan 
Tarvikemyynti 


Jo ennen laman pahinta vaihetta vuonna 1991 perustettiin Euro Toimistotukut. 
Siitä on tullut Suomen suurin toimistotarvikkeiden ja koneiden tukkuketju. Se 
toimii 18 paikkakunnalla Suomessa, lisäksi Virossa on neljä toimipistettä ja sen 
jäsenet ovat kauppiasvetoisia, yksityisiä liikkeitä, joista lähes kaikilla on sekä 
tarvike- että konemyyntiä ja huolto. Euro Toimistotukkujen myynti-ideana on ns. 
konsultoiva myynti, jossa tehdään asiakasta varten räätälöityjä sopimuksia asiak- 
kaiden tarpeiden mukaan. Uusi järjestelmä on muuttanut tarvikemyynnin aivan 
uusiin uomiin entiseen verrattuna. Asiakkaita pyritään lähestymään liikkeestä päin 
ja laatimaan valmiiksi ehdotus hankinnoista. 


Jyväskylän Konttorikoneessa konsultoivana myyjänä toimii Leena Heikkinen. 
Myös toimistotarvikkeiden ostot on keskitetty yhdelle henkilölle, Irma Ahoselle. 
Heidät molemmat on myös koulutettu uusiin tehtäviinsä. Eija Kurki hoitaa pääasi- 
assa myymälän asiakaspalvelua, mutta tämän kokoisessa tarvikemyyntitiimissä 
tehtäväjako ei ole näin yksiselitteinen. 

Konttorikoneen myynnin henkilökunta 1990-luvun alussa. Leena Heikkinen (vas.), Irma Ahonen, 
Eija Kurki, Jari Kalho, Jukka Lemilä istumassa, Tuomo Kilpinen, Tarja Halme, Pertti Laamanen, 
Jyrki Säämänen ja Jukka Heikkilä. 


Konemyynti 


Tietokoneet olivat alkaneet tulla konttorikonemarkkinoille 1980-luvun alkupuolel- 
la. Kun PC-myynti alkoi, kynnys päästä niiden maailmaan oli niin korkea, että 
konemyyjät vaihtuivat Jyväskylän Konttorikoneessakin moneen kertaan. Jotkut 
myyjistä lähtivät opiskelemaan lisää, jotkut siirtyivät kilpailijoiden palvelukseen. 
Konttorikoneen konemyynnissä ovat 1970-luvulta lähtien työskennelleet mm. 
Jarmo Nurmiaro, Hannu Timonen, Jorma Sutela, Rainer Melander, Markku Junik- 
ka, Tapio Nuutinen, Jari Kalho, Heikki Parkkonen, Juha Silvennoinen. Jukka 
Tikkanen, Jukka Tenhunen, Tarja Halme ja Pentti Laamanen. 


Tietotekniikan osuus Konttorikoneen myynnistä on räjähdysmäisesti noussut 
1990-luvun aikana. Se on ollut viime vuosina 60 - 70 % myynnistä ja vaatinut 
suurta panostusta. Kaupan tekoa on vaikeuttanut osin äärettömän kova kilpailu, 
osin huimaavan nopea alan tekninen kehitys. Tuote saattaa elää vain muutaman 
kuukauden ja sinäkin aikana hinta saattaa pudota kymmeniä prosentteja. Vaikka 
koko konttorikoneala on elänyt kohta 30 vuotta laskevien hintojen markkinoita, 
hintakilpailu ei koskaan ole ollut yhtä kovaa kuin 1990-luvun lopussa, ja vauhti 
näyttää vain entisestään kiihtyvän. 1990-luvun lopun ilmiö on myös se, että bran- 
di-tuotteet, suuret maailmanmerkit jyräävät kilpailijat. 


Liikkeen 70-vuotispäivän aikaan tietotekniikan myynnissä atk-järjestelmäpuolella 
työskentelevät tiimin vastaavana järjestelmäasiantuntija Pasi Koukkula, Novell- 
asiantuntija Sami Mäkinen, joka vastaa myyntityön ohessa myös liikkeen omasta 
verkosta, ja Microsoft NT-asiantuntija Jouni Heiskanen. Työasema- ja julkishallin- 
non puolella suurasiakkaille myyntiä hoitavat Tuukka Vepsäläinen ja Tuomo 
Kilpinen. Anne Nejlikin päävastuualueena ovat taloushallinnon ohjelmat. 


Kopiokoneiden ja telepäätelaitteiden sekä sanelukoneiden ja -järjestelmien myyn- 
nin hoitaa Jukka Heikkilä. Jukka Lemilä avustaa kaikessa myynnissä tarvittaessa. 


Loppukäyttäjälle suunnattua myyntiä pääasiassa liikkeen myymälässä hoitaa Keijo 
Aaltokallio. Hannu Koskisen sektorina ovat kaikki kassakoneet, AV-laitteet sekä 
suoraan myymäläjärjestelmiin liittyvät laitteet kuten viivakoodilukujärjestelmät ja 
-kirjoittimet. Atk-puolen tukitehtävissä, korjauksia hoitamassa ja lisälaitemyynnis- 
tä vastaamassa työskentelevät Eero Kalpio ja Heikki Karila. 


Huolto 


Yksi liikkeen uusimman historian suurimpia muutoksia on tapahtunut huollon 
piirissä. Kun mekaaniset koneet poistuivat käytöstä, huoltomiesten tarve väheni 
olennaisesti. Niin konttorikonealalla kuin kaikessa muussakin konemyynnissä 
suuntauksena on ollut huollon irrottaminen myynnistä - harvalla konttorikoneliik- 
keistä kuten kodinkoneliikkeilläkään on enää omaa huoltoa. 

Huollon henkilökunta 1990-luvun alussa. Vasemmalta Erkki Myllyntaus, Seppo Aronen, Reijo 
Palsa, Olli Lampinen, Heikki Karila, Marja-Leena Kiema, Heikki Fors&n ja Eero Kalpio. 

Niin Jyväskylän Konttorikoneenkin suunnitelmissa on perustaa erillinen osakeyh- 
tiö huollon puolelle ”sisaryhtiöksi”. Uuden yhtiön osakkaiksi tulevat Konttoriko- 
neen lisäksi liikkeessä nykyisin toimivat kolme asentajaa. Näin pyritään paranta- 
maan asiakaspalvelua ja tehostamaan toimintaa. Huolto jää edelleen Konttoriko- 
neen kanssa samoihin tiloihin, sen logo tulee olemaan lähes samanlainen kuin 
liikkeenkin ja muutenkin yhteistyö jatkuu tiiviinä. Huollossa työskentelevät tällä 
hetkellä Olli Lampinen, Erkki Myllyntaus ja Pekka Utriainen sekä sihteerinä, 
töiden vastaanotossa ja laskutusta hoitamassa Marja-Leena Kiema. 


Liikkeen sisäinen kehittäminen 


Jukka Lemilän puoliso Mervi (os. Meriluoto) oli - kaupallisen koulutuksen saanee- 
na - tullut Konttorikoneeseen työhön aluksi tilapäisesti heti avioliiton solmimisen 
jälkeen 1960 - 1970-luvun taitteessa. Hän työskenteli vaihtelevissa tehtävissä, mm. 
korjaamon sihteerinä ja töiden vastaanotossa vuoteen 1977 asti, mutta kun perhe 
lisääntyi nopeasti kahdella pojalla, hän seuraavat vuodet oli päätoiminen kotiäiti. 
Paluu työelämään tapahtui 1980-luvun alkupuolella, jolloin Mervi Lemilä alkoi 
antaa silloisten tekstinkäsittelyjärjestelmien ostajille käyttökoulutusta. 1980-luvun 
loppupuolella tehtäviin tuli muutos, sillä pääkirjanpito tuli aluksi sijaisuutena, 
sitten vakituisesti hänen tehtäväkseen. 


Varsin pian uuden tehtävän saatuaan Mervi Lemilä esitti kirjanpidon siirtämistä 
atk:lle. Tämä oli ensimmäinen taloushallinnon sovellus, joka liikkeen omassa 
piirissä tuli atk:n piiriin. Seuraavina vuosina myös reskontra ja pääkirjanpito 
siirtyivät automatiikan puolelle. 

Konttorikoneen henkilökuntaa, Tuula Hokkanen (vas.), Mervi ja Maija Lemilä, Mari Paasolainen. 
Ari Vaarinen ja Markku Luukkainen. 


25 


Monimutkaisemmaksi asiaksi muodostui myyntitilausten, laskutuksen ja varasto- 
valvonnan järjestelmien kehittäminen. Taloushallinnon ohjelmat olivat näinä 
vuosina vielä lapsenkengissään ja lisäksi aluksi kokeiltiin kapasiteetiltaan liian 
pieniä laitteita. Vaikeuksien jälkeen laitteisto vaihdettiin tehokkaampaan ja sitä on 
jouduttu parin vuoden välein tekemään edelleenkin. Mervi Lemilä vastaa liikkeen 
70-vuotispäivän aikaan maksuliikenteestä ja luotonvalvonnasta sekä toimii talous- 
hallinnon ohjelmien pääkäyttäjänä. Maija Honkanen työskentelee osto- ja myynti- 
reskontran hoitajana, erilaisissa laskentatehtävissä ja puhelinkeskuksena. 


Jyväskylän Konttorikonetta kohtasi suuri menetys vuoden 1997 keväällä Maija 
Lemilän menehdyttyä yllättävään, vakavaan sairauteen. Hänen jälkeensä konttori- 
päällikön tehtävistä palkanlaskenta siirrettiin tilitoimistolle ja muut tehtävät jaettiin 
entisen henkilökunnan kesken. 


UUDEN VUOSITUHANNEN EDESSÄ 


Muutokset konttorikonealalla 1990-luvulla ovat olleet poikkeuksellisen rajut. 
Kilpailun kiristyminen on pakottanut alan yrittäjät hakemaan uusia ratkaisuja 
kannattavuuden parantamiseen kehityksen nopeutuessa, aiemmin kultakaivoksen 
muodostaneen huollon väistyessä ja katteiden jatkuvasti pienentyessä. 


Keinoiksi tulevaankin menestymiseen Jyväskylän Konttorikone on panostanut 
paljon aiempaa enemmin henkilökunnan koulutukseen. 


JYVÄSKYLÄN 
KONTTORIKONT: O) 
1929 — 1999 


Henkilökunta 70-vuotispäiväkuvassa toukokuussa 1999. 

Koulutusta on tehty monella tasolla. Pitkäaikaisin on ollut koulutus tiimityöskente- 
lyyn, jolla on pyritty koko henkilökuntaa herättelemään ajatustavan muutoksiin, 
joita tämän hetken konttorikonekauppa edellyttää - tuottavuutta ei saavuteta enää 
samoin osto- ja myyntitavoin kuin vuosikymmen sitten. 


Myös Euro Toimistotukut on järjestänyt runsaasti koulutusta etenkin tarvikepuolen 
myyntiin ja ostoihin. Viimeisimpänä näistä on toteutettu Pekka Räisäsen vetämä 
koulutus oikeasta ostamisesta. Koulutuksen avulla on pyritty saamaan ostaminen 
mahdollisimman kannattavaksi, koska ostamisella on myös oheiskustannuksensa. 
Tämän koulutuksen myötä on pyritty asiakastasolle asti viemään tietoa oikeissa 
erissä tehtävistä järkevistä ostoista kuitenkin niin, että tarvikkeita aina on käytettä- 
vissä. 


Euro Toimistotukut ovat koulutuksissaan käyttäneet myös 1990-luvun lopun 
tunnettuja ajattelijoita, mm. Esa Saarista. Myös alan tuotekoulutusta on järjestetty 
jatkuvasti ja tähtäimessä on pyrkimys verkko-osaamisen sekä pienten ja keskisuur- 
ten yritysten koko naistoimittajaksi. 


Koulutuksella tähdätään myös tavaravirtojen logistiikan hallintaan ja sen opettami- 
seen myös asiakkaille. Pienten ja keskisuurten yritysten kokonaistoimittajaksi 
pyritään kehittämällä sitä, että yhteyshenkilöltä löytyvät tarvittaessa taloushallin- 
non järjestelmät, koneet, palvelimet, varmistukset sekä internet- ja sähköpostioh- 
jelmat, ts. koko pk-yrityksen tarvitsema kokonaisuus. Toistaiseksi pk-yrityksillä on 
pääasiassa yksittäisiä tietokoneita, jotka sisältävät taloushallinnon, laskutuksen, 
kirjanpidon ja reskontran. Sähköposti alkaa olla tämän ajan välttämättömyys ja se 
edellyttää, että jokaisella työntekijällä on työasemansa, mikä luonnollisesti asettaa 
verkolle ja osaamiselle eri tason vaatimukset. 


Useimmilla pk-yrityksillä ei ole varaa oman mikrotukihenkilön palkkaamiseen, 
joten he tarvitsevat selkeän tiedon siitä, mistä on saatavana kaikki tarvittava palve- 
lu ja ylläpito. Pk-yritysten atk-puolen kokonaispalvelujen turvaamiseksi on juuri 
myös perustettu uusi ketju, jossa Jyväskylän Konttorikone on mukana. 


Logistiset asiat ovat nekin muuttuneet merkittävästi. Aiemmin jakelutie pisimmil- 
lään on ollut, että tuote lähtee tehtaalta tukkukaupan varastoon, joka saattaa sijaita 
missä tahansa Pohjois-Euroopassa. Sieltä tuote siirtyy edelleen liikkeen varastoon 
ja sieltä loppukäyttäjälle, ja luonnollisesti tuotteen hinta jalostuu välivarastointien 
myötä. Tällä hetkellä suuri osa painavasta tavarasta menee suoraan tehtaalta tai 
tukkukaupasta loppukäyttäjälle käymättä välillä liikkeen varastossa. Esim. tietoko- 
neista ja kopiopaperista suurin osa menee suoraan käyttäjälle. Jakelutiestä on 
syntynyt paljon keskustelua ensi sijassa sen suhteen, kuka toimii laskuttajana 
tehtaan ja käyttäjän välissä. Pk-yritysten osalta luontevin olisi lähimyyjä, mutta 
luonnollisesti tukkukaupoilla on tästä eri näkemys. 

Jyväskylän Konttorikoneen omasta henkilökuntakoulutuksesta päävastuun on 
kantanut toimitusjohtaja Jukka Lemilä. Koko henkilöstölle on järjestetty noin 
kolme vuotta kestänyt tiimikoulutus. Myös markkinointiopetusta on järjestetty. 
Liikkeen myyntitiloja on ideoinut uuteen uskoon erikoisliikkeiden myyntitilojen 
suunnittelun asiantuntija Kari Kylliäinen, joka myös on pitänyt koulutusta asiakas- 
palvelusta. 


Vaikka 1990-luvulla on eletty tiukkojakin aikoja, vuosittain on pyritty järjestämään 
henkilökunnalle muutamia yhteisiä tilaisuuksia, joissa on ollut niin vapaa-ajanviet- 
toa kuin asiaa. Tavoitteena on ollut sekä osaamisen että yhteishengen lisääminen. 
Molempia tarvitaan tuleviin haasteisiin vastaamiseksi. 


Haastatellut: 


Irma Ahonen 

Ritva Björkman (o.s. Lemilä) 
Heikki Forsen 
Leena Heikkinen 
Anja Himanen 

Eija Kurki 

Amos Ilmari Lemilä 
Eeva Lemilä 

Jukka Lemilä 

Maija Lemilä 

Mervi Lemilä 
Pekka Rouhiainen 
Olof Selin 

Pirkko Tuomainen 

